نێچیرڤان بارزانی: بەردی بناخەی دیموکراسی لەم وڵاتە بە پێشنیازی پارتی بوو - رۆژنامه‌ی خه‌بات\nنێچیرڤان بارزانی: بەردی بناخەی دیموکراسی لەم وڵاتە بە پێشنیازی پارتی بوو\nله تشرینی یه‌كه‌م 2, 2021\nجێگری سەرۆکی پارتی دیموکراتی کوردستان لە بانگەشەی هەڵبژاردنی پارتی دیموكراتی كوردستان لە شێخان رایگەیاند، ئەم هەڵبژاردنە زۆر گرنگە و دەرگەیەکی نوێ دەکاتەوە، بۆیە داوای لە خەڵک کرد بچنە سەر سندووقەکانی دەنگدان، بە دەنگدەرانی بازنەی سێیشی گوت، بەربژێرەکانی پارتی بنێرنە بەغدا تاوەکو داکۆکی لە مافەکانتان بکەن.\nنێچیرڤان بارزانی، جێگری سەرۆکی پارتی دیموکراتی کوردستان باسی هەوڵەکانی حیزبەکەی بۆ کوردستان کرد، رایگەیاند، ئاوەدانییەکی گەورە لەسەر دەستی پارتی بەدیهاتووە.. لە هەر شوێنێکیش پارتی فەرمانڕەوابێت، ئارامی و خۆشگوزەرانیی لێیە. لەبارەی شێخانیش گوتی، “گرنگە ئەو پێکەوە ژیانەی شێخان بمێنێت و… جوانی کوردستان بەو پێکەوەژیانەیە.”\nنێچیرڤان بارزانی ئەوەشی گوت کە سەرکەوتنی پارتی، “سەرکەوتنی خەباتی میللەتی کوردە” و دەیانەوێت لە بەغدا سەنگی پارتی بچەسپێنن. هاوکات ئاماژەی بەوە دا کە “پارتی بۆ پاراستنی دەستکەوتەکانی کورد دەچێتە بەغدا.”\nوەکو جێگری سەرۆکی پارتی باسی کرد، دەستکەوتی نووسراو لەسەردەستی پارتی بەدیهاتوون و بەردی بناخەی دیموکراسی لەم وڵاتە بە پێشنیازی پارتی بووە. باسی هەوڵی حیزبەکانی دیکەیشی کرد، بەڵام گوتی، “پشکی شێر” بەر پارتی کەوتووە.\nلە رابردوودا پلانێك هەبوو بۆ لاوازکردن و خستنی پارتی، بەڵام پشتیوانیی گەلی کوردستان نەیهێشتووە ئەو پلانە سەربگرێت، گوتی، “پارتی سەربڵند و سەرفرازە کاتێک دەبینێت ئەو جەماوەرەی هەیە، هەتا ئەو حیزبەش بەردەوام بێت و میللەت بەردەوام بێت لە پشتگریی پارتی، هیچ هێزێک ناتوانێت پارتی بچەمێنێت.”\nگوتاری نێچیرڤان بارزانی، جێگری سەرۆکی پارتی دیموکراتی کوردستان\nزۆر خۆشحاڵم کە جارێکی دیکە ئەو دەرفەتەم بۆ رەخسا لێرە یەکتر ببینین، بە دڵنیاییەوە پێویستبوو ئەو یەکتر بینینە پێشتریش کرابووایە، بەڵام بە تایبەت ئەو ساڵەی رۆیشت کۆرۆنا گوشارێکی زۆری هەرێمی کوردستان و هەموو دونیا دروستکرد، بە داخەوە رێک نەکەوت زوو زوو یەکتر ببینین. لەم بۆنەیە سەرەخۆشی خۆمان ئاراستەی بنەماڵەی هەموو ئەو خۆشەویستانە دەکەین، کە لە ئەنجامی پەتای کۆرۆنا گیانی خۆیان لە دەستدا، هیوای زوو چاکبوونەوەش بۆ ئەوانە دەخوازم کە تووشی ئەو پەتایە بوونە، ئینشائەڵڵا خودا شیفایان دەدات و بە زووترین کات چاک دەبنەوە. ئێمە هاتووین بۆ کۆبوونەوەیەک لەو دەڤەرە کە ئاکرێ و شێخانە پێکەوە بۆ پرسی هەڵبژاردنەکانی پەرلەمانی عێراق.\nئەو هەڵبژاردنە بە دڵنیاییەوە هەمووتان دەزانن هەڵبژاردنی زۆر گرنگن بۆ هەرێمی کوردستان، گرنگییەکەی و بەشداری جیددی هەرێمی کوردستان لەو هەڵبژاردنانە، بە تایبەتی بەشداریی کادر و ئەندامان و لایەنگرانی پارتی دیموکراتی کوردستان زۆر گرنگە و دەرگەیەکی نوێ بۆ هەرێمی کوردستان دەکاتەوە. ئەگەر باس لە دەڤەری شێخان بکەین، مێژووەکەی، جوگرافیاکەی، پێکەوەژیانی هەموو پێکهاتەکانی تابلۆیەکی جوانە بۆ کوردستانێکی بچووک.\nدەڤەری شێخان، لە مێژوودا هەر جارێک مەڵبەندێکی گرنگ بووە بۆ بەرخودان و پێشمەرگایەتی، ئەو خەباتکارانەی ئەمڕۆ لێرە دانیشتوون، نموویەکی کەمن لەو خەباتکارانەی کە لەو دەڤەرە زەحمەتیەکان کێشاوە و شەهیدەکانیان خوێنیان رشتووە، وڵات لە سایەی سەر ئەو شەهیدانە و ماندوبوونی ئەو قارەمانانە ئەمڕۆ بە سەربڵندی لە کوردستاندا دەژین. ئەو کاروانەش تاوەکو ئەو میللەتە هەبێت، تاوەکو ئەو حیزبە هەبێت، تاوەکو ئەو پێشمەرگانە هەبن کە باوەڕیان پێی هەبێت و خەباتیان بۆی کردووە، بەردەوام دەبێت.\nشێخان لە شۆڕشی گوڵاندا رۆڵێکی سەرەکی هەبووە، مەڵبەندێکی سەرەکی بووە بۆ پێشمەرگایەتی، داستانی قارەمانی و جوامێری و خۆڕاگری و شەهیدانی ئەو دەڤەرە و مێرخاسانی ئەو دەڤەرە وەکو ئەفسانە باس دەکرێت، یەکێک لەوانە شەهید مەحموود ئێزدیە، کە خەڵکی ئەو دەڤەرە بووە.\nتابلۆی پێکەوەژیانی ناوچەی شێخان زۆر گرنگە بمێنێت، شێخان ناوەندێکی گرنگی ئایینی بووە سەبارەت بە ئێزدییەکان، ماڵباتی میران رۆڵێکی بنچینەیی و گرنگیان هەبووە لە پرسی پێکەوەژیانی ئەو ناوچەیە. خەڵکی ئەو دەڤەرە ئێزدییەکی دەڤەری شێخان لە ساڵانی چلەکاندا کاتێک موسڵمانەکان ویستوویانە مزگەوتێک دروست بکەن، زەویان پێداوە بۆ دروستکردنی مزگەوت، ئەم تابلۆی پێکەوەژیانە پێویستە لە کوردستان بەردەوامبێت و کوردستان سەرفرازە بەو پێکەوەژیانەی لە کوردستان هەیە. رۆڵ و خزمەت و قوربانیدانی خەڵکی ئەو دەڤەرە، جێگەی شانازییە بۆ پارتی. هەرکات ناوی پێشمەرگە و پێشمەرگایەتی هاتبێت ئاکرێ سەرەڕم بووە لەو خەباتەدا، ئاکرێ مەڵبەندی عیرفان بووە، ئەگەر سەیر بکەین تەریقەت لەو ناوچەیەوە دەستیپێکرد. ئاکرێ مەڵبەندێک بووە بۆ خەبات و تێکۆشان، هەر کاتێک ناوی کوردایەتی هاتبێت ئاکرێ سەرەڕم بووە لەو پرسەدا. ئەوەش ئەو خاڵەیە کە ئێمەی شانازی پێوە دەکەین.\nلە ئاکرێ، ئاکرەیی بوون ئەو خەڵکەی کۆکردووەتەوە، جا گەر عەشیرەتەکە زێباری بێ، هەرکی بێ، سوورچی بێ، مەسیحی بێ، ئاکرەیی بوون لە داستانی خەباتی ئەو دەڤەرەدا خوێنیان تێکەڵبووە بۆ بەرگریکردن لە کورد و کوردستان و دەستکەوتەکانی میللەتی ئێمە، سڵاو لە خوێنی ئەو شەهیدانە و ماندوبوونی ئەو پێشمەرگانە، خۆمانیان بۆ دەچەمێنین. ئەمڕۆ جارێکی دیکە هاتووینەوە ئەو دەڤەرە، سڵاو و رێز و خۆشەویستی جەنابی سەرۆک بارزانی پێشکەش بە هەمووتان.\nهەڵبژاردنی ئەمجارەی عێراق گرنگییەکەی بۆ ئێمە ئەوەیە، ئەگەر سەیر بکەین جیاوازی پارتی لە هەموو حیزبەکانی دیکە ئەوەیە، پارتی ناسنامەی نەتەوەیی میللەتی کوردی بە خوێنی خۆشەویستەکانی و شەهیدەکان و ماندوبوونی پێشمەرگەکانی خۆی پاراستووە.\nئەگەر سەیری مێژووی عێراق بکەین، تەنیا دەسکەوتێک کە سەر کاخەز نووسراوەتەوە، لەساڵی 1970رێککەوتنی 11ی ئازار بوو، کە لەسەر دەستی پارتی و سەرۆکی نەمر مەلا مستەفای بارزانی بەدەستهاتووە، هەر ئەو رێککەوتنە دواتر بنەمایەکی دانا بۆ رێککەوتنی دیکە کە دواتر کران. کێ ئەو شانازییەی هەیە؟ چ حیزبێک ئەو شانازییەی هەیە کە ئەو دەستکەوتانەی بۆ میللەتی کورد بەدەستهێنابێت؟ پارتی ئەو شانازییەی هەیە، لە هەر شوێنێکیش پارتی باڵادەست بووبێت واتە هێمنایی، ئاوەدانی و ئارامی و خۆشگوزەرانی بۆ میللەتی ئێمە.\nبە دڵنیایی لە ساڵی 1991 دوای راپەڕین، زۆر وێستگەی خۆش و ناخۆش بەسەر ئێمەدا تێپەڕین، ئەوەی گرنگ بووە بە نسبەت ئێمە بە گشتی، کاروانی خەبات و بەرخودانی ئێمە بۆ ئاوەدانکردنەوەی کوردستان، بۆ بەردەوامی ئاوەدانی زیاتر بۆ کوردستان، بۆ خۆشگوزەرانی میللەتی ئێمە، بە دڵنیایی ئەو کاروانە لە 1991ـەوە تاوەکو ئێستا بەردەوام بووە.\nئێمە ناڵێین کەموکوڕی نەبووە، کێشە نییە، ناڵێین هەرشتێکمان کردبێت راستبووە، بە دڵنیاییەوە گلەیی و گازندەش هەیە، ناخۆشیش هەیە، دەرفەتی خۆش و ناخۆشیش هەبووە لە ماوەی ئەو ساڵانەدا، ئەمە گومانی تێدا نییە، رەنگە ئێستا لە هەر کەسێک بپرسی چیرۆکێکی هەیە کە بەسەریهاتووە خۆش و ناخۆش، بەڵام ئەوەی کە زۆر گرنگە ئەوەیە لەسەر دەستی پارتی ئاوەدانییەکی زۆر گەورە لە ناوچەکە و لە کوردستان بە دەستهاتووە.\nپارتی سەربڵند و سەرفرازە کاتێک دەبینێت ئەو جەماوەر و ئەو کادرانە پشتیوانی پارتین، تاوەکو ئەو حیزبەش بەردەوامبێت، ئەو میللەتە بەردەوامبێت لە پشتگیرکردنی پارتی، هیچ هێزێک ناتوانێت پارتی بچەمێنێت و پارتی بخات. هێزی پارتی لە ئێوەدایە، هێزی پارتی لە پشتگیری ئەو جەماوەرەدایە.\nساڵی 1975 گەورەترین نسکۆ بەسەر شۆڕشی کورددا هات، ئەو شتەی جارێکی دیکە کە پارتی زیندووکردەوە هێزی جەماوەری پارتی بوو برایان و خوشکان.. ئەو هێزەی کە جارێکی دیکە پارتی هێنایەوە گۆڕەپانەکە دوای نسکۆی 1975 و ساڵی 1976 جارێکی دیکە بەرخودان دەستیپێکرد و شۆڕش دەستیپێکردەوە، بەشێک لەوانەی ئەمڕۆ لێرە دانیشتوون شایەدی ئەو خەباتەن، داستان و قارەمانی ئێوە جێگەی شانازی هەموومانە. ئەو هێزەی وایکرد پارتی لەسەر پێی خۆی رابووەستێت، نە توانای ماددی بوو، نە پشتگیری ئیقلیمی و نێودەوڵەتی بوو، ئەو شتەی پارتی راگرت، پشتگیری جەماوەری پارتی بوو بووە هۆی ئەوەی جارێکی دیکە پارتی هەستێتەوە، پارتی بۆ دۆست و دووژمن بیسەلمێنێت لەوەی پارتی پشت گەرمە بە خەبات و مێژووی خۆی و شانازی پێوە دەکات.\nسەیری شۆڕشەکانی کورد بکەن، هەر شۆڕشێک پێش شۆڕشی ئەیلوول زۆر ناوچەیی بووە، پارتی ئەو شەرەفەی هەبووە هەموو کوردستان لەژێر یەک ئاڵا و یەک سەرکردە هەر لە زاخۆوە تاوەکو دەگاتە خانەقین بکاتە یەک و یەکێک لە گەورەترین شۆڕشەکانی کورد بەردەوامی پێبدات لە ئەنجامی ئەوەش رێککەوتنی 11ی ئازار واژۆکرا لەسەر دەستی سەرکردایەتی پارتی و لەسەر دەستی پارتی.\nئەمڕۆ سەیری دۆخی ئێستای پارتی بکەین، ساڵی 1992 دوای راپەڕین کاتێک کێشە هەبوو، پارتی یەکەم حیزب بوو، سەرۆکی پارتی یەکەم کەسبوو داوای کرد پێویستە کێشەکانی کوردستان بە هەڵبژاردن و دیموکراسیەت چارەسەر بکرێن، دیسان کێ ئەو شەرفەی بەرکەوت، راستتر بە ئێوە بڵێم بەردی بناخەی یەکەم سیستەمی دیموکراسی لە کوردستاندا لەسەر پێشنیازی پارتی دامەزرا.\nبۆیە دەستکەوتی ساڵی 2003ش، بێگومان حیزبەکانی دیکەش لەگەڵ ئێمە بەشدار بوونە، ناڵێین تەنیا پارتی ئەو شتەی کردووە، حیزبی دیکەش تا راددەیەکی زۆر رۆڵیان هەبووە، بەڵام پشکی شێر بەر پارتی دەکەوێت. پارتی بوو دەستکەوتەکانی میللەتی کوردی لە دوای ساڵی 2003 لە دەستووری هەمیشەیی عێراقدا جێگیرکرد، پارتی رۆڵی سەرەکی هەبوو، دیسان بە پشتیوانی ئێوە.\nبە دڵنیاییەوە دەستووری عێراق هەموو خواستەکانی میللەتی ئێمەی تێدا نییە، بەڵام هەنگاوێكی گەورەیە دوای ساڵی 1970 و ئەو دەستکەوتانەی کە بە خەباتی ئێوە جێبەجێکرا، دوای ئەوە لە ساڵی 2004و 2005 کاتێک دەستووری عێراق دەنووسرێتەوە، خەباتی نێوان ساڵی 1970 تا دەگاتە 2003، ئەو دەستکەوتەبوو کە جارێکی دیکە بە ماندوبوون و خۆڕاگری ئێوە بە دەستهات بە ئاسانی نەبوو، زۆریش بە زەحمەت بوو. هەوڵ و توانای زۆریشی بۆ خەرجکرا.\nئەو دەستکەوتانەی لە دەستووری عێراق جێگیرکراون تاوەکو ئێستاش لە دوای ساڵی 1970 تەنیا دۆکیۆمێنتی واژکراوە کە هەمانبێت کە دان بە دەستکەوتەکانی میللەتی ئێمە دەنرێت. یەکێک لەوانە ماددەی 140ـە، دەڤەری شێخان بەشێکە لەو ناوچانە، تاوەکو ئێستا بەپێی یاسا نەهاتووەتە سەر کوردستان، تاوەکو ئێستاش پێی دەگوترین ناوچەی ماددەی 140 کە تاوەکو ئێستا دان پێدا نەنراوە بەشێکە لە کوردستان.\nیەکێک لە گرنگییەکانی ئەو هەڵبژاردنە ئەوەیە، پێویستە هەر تاکێکی ئێمە و دەنگێکی ئێمە، هەر لایەنگر و ئەندامێکی پارتی هەست بەو بەرپرسیاریێتیە بکات کە لەبەردەم دەرفەتێکی مێژووییدایە. ئەو دەرفەتە مێژووییە چییە؟ پێویستە بە بەشداریکردن لە پرۆسەی دەنگدان، بە دەنگی خۆتان جارێکی دیکە بە ناردنی ئەو نوێنەرانە بۆ بەغدا تەئکید لەسەر ئەوە بکەینەوە کە پێویستە ئەو ماددەیە جێبەجێ بکرێت.\nهەڵبژاردن گرنگە بۆ ئەوەی سەنگی پارتی بە دیار بکەوێت، مەسەلەکە ئەوە نییە چ کەسێک دەردەچێت و کێ دەنگی زیاتر دەهێنێت، ئامانجی هەموومان لێرە پێکەوە یەک خاڵە، پێویستە هەموومان خەبات بکەین سەنگ و گەورەیی خەبات و بەرخودانی پارتی لە بەغدا بسەلمێنین، ئەوە گرنگە.\nگرنگ ئەوەیە رۆژی دەنگدان یەک دەنگیش بۆ ئێمە زۆرە، ئەمڕۆ سوپاس بۆ خودا دەبینین پارتی لە پێگەیەکی تەواو جیاوازە. ئەو سەنگەی پارتی لە دەرەوە هەیەتی، ئەو پێشوازییەی لە بەرپرسانی ئێمە لە حکومەت دەکرێت لە دەرەوە، لە سەرۆکی هەرێم، سەرۆکی وەزیران، وەزیرەکانی ئێمە، هەمووی لە سایەت سەری خەبات و ماندوبوونی ئێوەیە، مەسەلەکە کەسی نییە و بۆ هیچ کەسێکیش نییە، ئەوە ئەنجامی پشتیوانی و بەردەوامی ئێوەیە.\nباش لە بیرمە لە هەڵبژاردنی رابردووی عێراق، پلانێکی گەورە هەبوو بۆ ئەوەی پارتی وەکو پێویست دەنگ نەهێنێت، پلانێکی جیددیش هەبوو بۆ خستنی پارتی، بەڵام ئەمە چۆن گۆڕا؟ کاتێک زۆرینەی میللەتی کورد بڕیاریاندا پشتیوانی پارتی دەکەن. پارتی بە سەربڵندییەوە گەڕایەوە بۆ بەغدا، چونکە ئێوە پشتیوانی پارتیتان کرد لەو گەڕانەوەیە.\nئێوە دۆستی پارتی و دۆستی گەلی کوردستانتان دڵخۆشکرد، ناحەزانی میللەتی ئێمەش زۆریان پێناخۆشبوو ئەو رۆژە پارتی بەو هێزەوە جارێکی دیکە گەڕایەوە بۆ بەغدا، بۆ دۆست و دوژمنانیش سەلماندی کە پارتی دەمێنێت و ئاڵا هەڵگری خەباتی دۆزی میللەتی کوردە.\nکاتێک دەڵێین حیسابێکی جیددی وەکو حیزب بۆ پارتی دەکرێت، مەبەستی ئێمە ئەوە نییە هیچ حیزب و لایەنێک بە کەم بزانین، هەرگیز. مەبەستی ئێمە ئەوەیە ئەوە بەرپرسیاریێتی دەخاتە سەر شانی ئێمە، ئەرکێکی گەورەتر دەخاتە سەر شانی ئێمە، ئەرکێک دەخاتە سەر شانی ئێمە کە پێویست دەکات ئێمە لەگەڵ هەموو حیزبەکان ببینە چەترێک بۆ کۆکردنەوەی هەموو ئەو حیزبانە. ئەوانیش ئارەزووی خۆیانە بۆ هەڵبژاردن دروشم لە دژی پارتی بدەن و خۆیان سەرقاڵی ئەوە بکەن و تێڕوانینیان ئەوەبێت ئەگەر بە خراپی باسی پارتی بکەن دەنگ دەهێنن.. ئێمە جارێ زۆر لەسەر ئەو بابەتە ناڕۆین، ئەسڵەن بابەتی گرنگیدانی نە جەماوەی پارتییە نە لایەنگرانی پارتییە، سوپاس بۆ خودا هۆشیاری میللەتی کورد لە کوردستان ئەوەندە بەرزە بزانێت کە کام حیزب خزمەتی دۆزی میللەتەکەی دەکات، هۆشیاری میللەتی ئێمە لەو ئاستەدایە بزانێت کێ زیاتر پشتگیری دەستکەوتەکانی ئەو میللەتە دەکات و پشتیوان دەبێت بۆ ئەوەی ئەو دەستکەوتانە زیاتر بکات. من دەڵێم میللەتی کورد لەو پرسەدا بڕیاری خۆی داوە، میللەتی کورد بڕیاری خۆی داوە پشتیوانی کام حیزب دەکات.\nبە تێڕوانینی من زۆر هەڵەن کە وا بڕوانن بە هێرشکردنە سەر پارتی دەنگ کۆدەکەنەوە، بە دڵنیایی ئاگاداری و تێگەیشتنی میللەتی ئێمە هەر لە خانەقینەوە تاوەکو دەگاتە زاخۆ سوپاس بۆ خودا بایی ئەوەندەیە بزانێت کێ چی کردووە؟ کێ چ دەکات و کام حیزبە بەرگری لە دەستکەوتەکان و مانەوەو ناسنامەی میللەتی کورد دەکات، ئەو حیزبە پارتییە، پارتی دەشمێنێت.\nشەرەفێکی گەورەیە بۆ ئێمە ئەندامی حیزبێک بین، لەو کاروانە بین، کاروانی خەباتی هەزاران شەهیدی لەسەر داوە، خەباتێک کە هەزاران پێشمەرگە تێیدا ماندوبوو. شەرەفێکی گەورەیە بۆ ئێمە سەرەڕای هەموو ئەو گلەیی و گازندانەی ئەمڕۆ هەن، لەلایەکیان دابنێین و هەموومان پێکەوە خەبات بکەین بۆ سەرخستنی پارتی.\nسیستەمی ئەو هەڵبژاردنە سیستەمێکی نوێیە، بۆ یەکەمجاریشە لە عێراق و کوردستان تاقیدەکرێتەوە، ئەوەی گرنگە لەو هەڵبژاردنە ئەوەیە تاوەکو چەند دەتوانین ئەندام و لایەنگران و خەڵکی خۆمان ببەینە سەر سندووقەکانی دەنگدان، ئەوە لە هەموو شتێک گرنگترە، رێکخستن بنچینەی ئەو مەسەلەیە. شتی گرنگ ئەوەیە سەرکەوتنی کەسێک نییە، سەرکەوتنی پارتییە، سەرکەوتنی کەسێک نییە، سەرکەوتنی رێبازێکی پیرۆزە بەرخودانی چەندین ساڵەیە کە خەبات دەکات و تێدەکۆشێت بۆ میللەتی کورد.\nدەڤەرەکەی ئێوە شایەدی ئەو مەسەلەیە، ساڵی 2014 کاتێک داعش هێرشیکرد، بە هەموو هێزی خۆیان کە ئامانجیان ئەوەبوو لالش بگرن، شێخان بگرن، وابزانم هەمووتان ئەوە دەزانن کە ئەوان مەبەستیان چ بوو، ئەو شتەی کە نەیهێشت ئەو خەونە بێتەدی، خەباتی ئێوەبوو، ماندوبوونی پێشمەرگە بوو.\nبەبیرم دێت هەر دوێنێ بوو هەر کەسێک لە ماڵەکەی خۆیدا چەکێکی هەبوو دەستی دایە چەک، هەر کەسێک لە ماڵەکەیدا گەنج، پیر تەنانەت ئافرەتانی دەڤەری ئێمە پشتیوانیەکی گەورەیان کرد بوونە خۆبەخش و بەگرییان لە دەستکەوتەکانی میللەتی خۆیان کرد، ئەمە بۆ ئێم ەجێگەی شانازییە.\nئەو خەباتە لە دەڤەرە، لە شێخان لە ئاکرێ و شوێنی دیکەی کوردستان ئەو شتەیە کە ئێمە شانازی پێوە دەکەین، ئەگەر پشتیوانی ئەو میللەتە نەبووایە، ئەگەر ئەو بەرخودانە نەبووایە، دیار نەبوو ئەمڕۆ چارەنووسی کوردستان چ دەبوو.\nپارتی و کوردایەتی گرێدراوی یەکن، ئێمە ئایدیۆلۆژیایەکی تەسکی حیزبایەتیمان نییە، لە بیرمە یەکێک لە کۆنگرەکانی حیزب، کۆنگرەی 10 بوو هەندێک لەنێو هۆڵی کۆنگرە نوێژیان دەکرد، لەلایەکی دیکە هەندێک بەرگرییان لە ماددەیەک دەکرد، کە ماددەی پێنجەم بوو لە پرۆگرامی حیزبدا، ئەوانی دیکەش کاتی نوێژ بوو نوێژیان دەکرد، هەر یەکەو بە کارێک. کاتێک سەیرم کرد گوتم سەیرکە پارتی بەمەوە جوانە، لەوپەڕی عەلمانیەت بۆ ئەوپەڕی دیانەت هەموو لەژێر یەک چەتر کۆبوونەتەوە بۆ یەک ئامانج خەبات دەکات لەژێر ئەو ئاڵایە ئامادەن خۆیان بە کوشت بدەن، ئەمەیە پارتی. پارتی ئایدیۆلۆژیایەکی حیزبی نییە، پارتی حیزبی کوردستانە، پارتی حیزبی کوردایەتییە.\nئەمڕۆ پێویستە جارێکی دیکە ئەوە بسەلمێنین کە ئەو حیزبە پێشڕەوە، ئێوە زویرن، گلەییتان هەیە لە جێی خۆیدایە، راستە کەموکوڕیش دەبێت، بەڵام دۆخی ئەمڕۆ، دۆخی کوردستانیش دەبینن هەر لە 2014وە پیلان لەدوای پیلان لەسەر پارتی کراوە، ئەگەر سەیر بکەین لە ساڵی 2014وە وایان نەکردووە ئەو میللەتە پشوو بدات هەردەم پیلانیان بۆ داناوە، لە بەغدا بودجەیان بڕی، ئێمە لە ساڵی 2014، هەزار و 100 کیلۆمەتر سنوورمان لەگەڵ داعش هەبوو، نزیکەی 2 هەزار پێشمەرگەی ئێمە لەو خەباتەدا شەهید بوون و خوێنیان رشت، نزیکەی 10 هەزار پێشمەگە برینداربوون، ئەمە بەرخودانی دوێنێ و پێرێ بوو. ئەگەر ئەو بەرخودانە نەبێت دیار نەبوو ئەمڕۆ ناسنامەی ئەو میللەتەی ئێمە چی لێ بەسەر دێت.\nپارتی شانازی ئەوەی هەیە، پارتی پارێزەری ناسنامەی نەتەوەیی میللەتی کورد بووە، هەر لە ساڵی 1961 و شوڕشی بەر لە 1961، ئەوکاتەی شێخ عەبدولسەلام بارزانی رۆڵی گەورەی لەو ناوچەیە هەبوو لە شۆڕشەکاندا، رۆڵێکی گەورەی لە ئاکرێ هەبوو بۆ پشتیوانی بەشداریی شۆڕشەکەیان، ئەمە راستییەکی مێژووییە کەس ناتوانێت ئەو راستیە بگۆڕێت.\nهەڵبژاردنی ئەمجارە، من وەکو ئەندامێکی ئەو حیزبە بۆم دیاریکراوە ئەو رۆژە بەشدار ببم و دەنگی خۆم بە فڵان کاندید بدەم، پابەندی حیزبی لێرەدا زۆر گرنگە، پێویستە پابەند بن، پابەندی حیزبی خۆتان بن، مەسەلە ئەوە نەبێت ئەو کاندیدە ئەوەندە دەنگە بهێنێت ئەو کاندیدە دەنگی زۆر بهێنێت، نەخێر، ئەمە زەرەر لە ئێمە دەدات، پێوستە هاوئاهەنگی لەنێوان لقەکاندا زۆر باش بێت، پێوستە هاوئاهەنگی لەنێوان کادرەکانی ئێمە زۆر باش بێت، پێوستە هاوئاهەنگی لەنێوان ناوچەیەک بۆ ناوچەیەکی زۆر باش بێت.\nبا ئەوەتان پێ بڵێم، نەیار و ناحەزانی ئێمە دڵی خۆیان خۆشکردووە هەندێک کاندید لەو ناوچانەدا سەربخەن، پێویستە ئەو خەونەی ئەوان ببەنە ژێر گۆڕ، پێویستە شتێکی وا بکەن یەک کەسیش دەرنەچێت، نابێت. پێویستە بە هەموو هێزی خۆتانەوە هەوڵ بدەن کاندیدەکانی پارتی دەربچن. تێکەڵی نەبێت ناوچە بۆ ناوچەی جوگرافی، ئەوەی بۆتان دیاری دەکرێت، یەک دەنگ بۆ ئێمە زۆرە.\nزۆرجار گوتوومە کێشەی گەورەی پارتی ئەوەیە، حیزبێکە ئەوەندە بڕوای بەخۆیەتی لەو بڕوایەدا هەر شتێک هەبێت هەر سەردەکەوێت، ئەوە باوەڕ بەخۆبوونە زۆر باشە، ئەوە باوەڕ بەخۆبوونە زۆر باشەم بەڵام هەندێکجاریش کێشە دروست دەکات.\nپارتی حزبێکی تاقیکراوەیە، حیزبێک نییە دوێنێ و پێری هاتبیتە گۆڕەپانەکە، بیروبۆچوونی جیاواز لەناو هەموو حیزبەکاندا هەیە، بەڵام حیزبێکی یەکگرتووە، حیزبێکە لەژێر یەک ئاڵا خەبات دەکات، یەک سەرۆکی هەیە، یەک سەرکردایەتی هەیە و شانازیشی پێوە دەکات، شانازی بەوە دەکات ئەو سەرکردایەتیە پڕ ئەزموونەی هەیە، شانازی دەکات ئەو سەرۆکەی هەیە بۆ بەرگریکردن لە میللەتی خۆی و بۆ بەرگریکرن لە میللەتی خۆی ئامادەیە، ئەو شتەی پێ بکرێت دەیکات.\nداستانەکانی پێشووتر باس ناکەم، داستانەکانی ئەم دواییە، کە لە کتێبە نوێیەکەی جەنابی سەرۆک بارزانی کە دەکەوێت بازاڕ، ئەگەر بیخوێننەوە ئەوە روون دەبێت کە ئەو مێژوو و بەرخودان و خەبات و ماندوبوون کە سەروەتیكی چەند گەورەیە بۆ هەموومان بۆ ئەمڕۆ و بۆ پاشەڕۆژی میللەتی ئێمە.\nباسی مێژووی نوێ دەکەم، دوای 2014 ئەو زەحمەتی و ماندوبوونەی کێشراوە بۆ ئەوە بووە بەرگریی لەو میللەتە بکرێت.\nئەمڕۆ تاقیکردنەوەیەکی نوێ بۆ ئێمە هاتووەتە پێشەوە، پێویستە لەو تاقیکردنەوەیەدا سەرفراز و سەر بڵند لێی دەربچین.\nداوا لە هەموو ئەندامان و لایەنگران و ئەو کەسانەی کە لە دەڤەرەکانی ئاکرێ و شێخانن، داوایان لێدەکەم و پێیان دەڵێم یەک دەنگ بۆ پارتی زۆرە. ئەو بڕوابوونە بەهێزەی بە خۆمان هەیە کە پارتی سەردەکەوێت، سەردەکەوێت، بەڵام زۆر جیاوازە ئێمە بە هێزەوە سەرکەوین و خەونی نەیارەکانمان ئەوانەی لەو بڕوایەدان پارتی لاواز بێت ئەو خەونەیان لە گۆڕ بنێین، جارێکی دیکە بۆ دۆست و دووژمن بیسەلمێین پارتی یان پێشڕەوە بۆ پاراستنی دەستکەوتەکانی میللەتی کورد، پێشڕەوە بۆ زیادکردنی ئەو دەستکەوتانە، کە شەهیدانی ئێمە خوێنی خۆیان لەپێناوی دا، پێشمەرگەی ئێمە بوون ماندووبوون و میللەتی ئێمە خەباتی تێداکرد، پارتی بۆ ئەمە دەچێتە بەغدا.\nپارتی دەچێتە بەغدا بۆ پاراستنی دەستکەوتەکانی میللەتی کورد، پارتی بۆ ئەوە دەچێتە بەغدا بۆ ئەوەی بەرگریی لەو دەستکەوتانە بکات لە پەرلەمانی عێراق و ئەو دەستکەوتانەش زیاتر بکات.\nبۆیە ئەو هەڵبژاردنە زۆر گرنگە، پێویستە رۆژی دەنگدان هەموومان پێکەوە ئامادە ببین لەسەر سندووقەکانی دەنگدان و هەموو پێکەوە دەنگ بدەینە کاندیدەکانی پارتی دیموکراتی کوردستان.\nداوا دەکەم کاندیدە خۆشەویستەکانمان، کە سۆز و بەڵێن بە هەمووتان دەدەن، بەرگریی لە دەستکەوتەکانی میللەتی ئێمە و خوێنی شەهیدان دەکەن و بەهێزەوە دەچنە بەغدا و خەبات دەکەن. ئەو خەون و شتەی لە مێشکی میللەتی ئێمەدایە پشتیوان بە خودا بەدی بهێندرێت.\nبابه‌تی پێشوو کاندیدی پارتی لە ئەنبار: عەرەب بە لێشاو دێنە نێو ڕێزەکانی پارتییەوە\nبابه‌تی دواتر رۆژنامه‌ی خه‌بات 03-10-2021 ژماره 6209\nتا چوار ڕۆژی دیکە دەوامی بەشێک لە زانکۆکانی سنووری سلێمانی ڕادەگیرێت\nزانکۆکانی سلێمانی و هەڵەبجە و پۆلەتەکنیکی سلێمانی بۆ ماوەی چوار ڕۆژ دەوامیان ڕاگرت. لە ڕاگ…\nنوێنەرایەتی حکوومەتی هەرێمی کوردستان لە فەڕەنسا ئاگادارییەک بڵاو دەکاتەوە\nحکوومەتی هەرێمی کوردستان لە فەڕەنسا ئاگادارییەکی سەبارەت بە قوربانیانی یەختە نقومبووەکەی ن…\nدیندار زێباری: حکوومەتی هەرێمی کوردستان پشتگیری لە داواکانی قوتابیان دەکات\nڕێکخەری ڕاسپاردە نێودەوڵەتییەکان لە حکوومەتی هەرێمی کوردستان ڕایگەیاند، حکوومەتی هەرێمی کو…\nئاگادارییه‌ك بۆ كه‌سوكاری ئه‌و كۆچبه‌رانه‌ی له‌ناو یه‌خته نقومبووه‌كه‌دا بوون


قائیمقامی چەمچەماڵ كاركردنی بەپێوەری ئاوی ماڵان لە شارۆچكەكەی ڕاگرت – تۆڕی میدیایی خەڵک\n2019/07/11 - 11:19 PM\nقائیمقامی چەمچەماڵ ڕایدەگەیەنێت، ماوەی چوار ڕۆژە كاركردنی بەپێوەری ميكانيكى ئاوی ماڵان ڕاگرتووە، لەبەرئەوەی لە قازانجی هاووڵاتیان نییە.\nڕەمەك ڕەمەزان قائیمقامی چەمچەماڵ بە (تۆڕی میدیایی خەڵك)ی ڕاگەیاند، ماوەی چوار ڕۆژە كاركردنمان بەپێوەری ميكانيكى ئاوی ماڵان ڕاگرتووە، لەبەرئەوەی لە قازانجی هاووڵاتیان نییە، ئەوەی لە قازانجی هاووڵاتیانی شارەكەمدا بێت من ئەوە دەكەم، من ناتوانم بڕیار ڕابگرم، بەڵام دەتوانم كاركردن بەڕێنمایی ڕابگرم، ئەو پێوەرەش گرفتی زۆری لەڕووی تەكنیكییەوە تێدایە و بەزیانی هاووڵاتیان شكاوەتەوە.\nئاماژەی بۆ ئەوەشكرد، بڕیاری دانانی پێوەری ميكانيكى ئاو بێ پرس و دیراسە كردن بووە و لەڕووی كوالێتی و كێشەی تەكنیكیشەوە پڕ كێشەبووە، هەم بۆ هاووڵاتی و بۆ حكومەتیش، وتیشی: داوا لەپارێزگاری سلێمانی دەكەم ئەو پێوەرە ڕەتبكاتەوە، چونكە ئەوە قازانجی هاووڵاتیانی تێدایە.\nڕۆژی چوارشەممەش 10/7/2019، فەرهاد ئەتروشی پارێزگاری دهۆك لەكۆنگرەیەكی ڕۆژنامەوانیدا، كاركردنی بەسیستمی پێوەری ميكانيكى ئاوی ماڵانی ڕاگرت و داواشی كرد، بە سیستمی پێشوو پارە لە هاووڵاتیان وەربگیرێت بەرامبەر ئەو بڕە ئاوەی كە پێیدەدرێت.\nئەمەش لەكاتێكدایە، ئەمڕۆ 11/7/2019 بەڕێوەبەرایەتی گشتی ئاو و ئاوەڕۆی سەربە وەزارەتی شارەوانی حكومەتی هەرێمی كوردستان ڕایگەیاند، بە لەبەرچاوگرتنی بەرژەوەندیەكانی خەڵكی كوردستان و بژێوی ژیانیان و كەمكردنەوەی ڕێژەی زێدەڕۆیی لە بەكارهێنانی ئاو پڕۆژەی دانانی پێوەری میكانیكی باشترین ڕێگە چارەیە، دەشڵێت،”پڕۆژەكە لەپێناو پارێزگاری كردنە لە سامانی ئاو بەردەوام دەبێت”.\nپێوەری میكانیكی ئاوچەمچەماڵدهۆكڕەمەك ڕەمەزانقائیمقامی چەمچەماڵوەزارەتی شارەوانی


ڕۆژنامەی نوێ هاوکاریەک بۆ کۆچبەرانی ئەوروپیە - Radio Sweden Kurdish - رادیۆی سوید Radyoya Swêdê | Sveriges Radio\nڕۆژنامەی نوێ هاوکاریەک بۆ کۆچبەرانی ئەوروپیە\nبڵاو کرایه‌وه tisdag 17 februari 2015 kl 17.35\n"ئەمە لە سواڵکردن باشترە و پارەی باشترە"\nڕۆژنامەیەکی نوێ لەژێر ناوی "خەڵک خەڵکە" دەستی بە بڵاوکردنەوە کردووە و لەلایەن کۆچبەرانی ئەوروپی دەفرۆشرێت. مەبەستی سەرەکی ئەم ڕۆژنامەیە ئەوەیە کە ئەم كۆچبەرانە واز لە سواڵکردن بهێنن. بەڵام ئەم هەڵوێستە لە هەموو لایەکەوە پێشوازی لێناکرێت. یەکێک لەوانەی کە ئەم ڕۆژنامە دەفرۆشێت ئایشەیە.\nئایشە دەڵێ باشترە کار بکەیت لەباتی ئەوەی کە پێویست بێت سواڵ بکەیت.\nئایشە یەکەم ژمارەی ڕۆژنامەی "خەڵک خەڵکە" دەفرۆشێت. لە مێژە ڕٶژنامەی دیکە بەهەمان شێوە هەیە. کەسانی بێخانومان ڕۆژنامەی "دۆخی ستۆکهۆڵم" دەفرۆشن و هەروەها ڕۆژنامەیەکی دیکە کە کۆچبەرانی ئەوروپی دەیفرۆشن ڕۆژنامەی "فاکتوم"ـە.\nئەم ڕٶژنامە نوێیە بە سەد کڕۆن دەفرۆشرێت و ٧٥کڕۆنی بۆ ئەو کەسەیە کە دەیفرۆشێت و باقی بۆ چاپ و خەرجی ثێکهێنانی ئەم ڕٶژنامەیە دەچێت. لە سەرەتاوە ڕۆژنامەی "خەڵک خەڵکە" لە ساڵی ٢٠١٢دا لە وڵاتی نێرویژ بۆ یەکەمجار دەرکەوت. یەکەم ژمارەی ئەمە ڕۆژنامەیە لە سوید ئاڵبۆمێک سەبارەت بە بەسەرهاتی ڕۆمەکان لە سەردەمی شەڕی دووی جیهانییە.\nیەکێک لەو ڕێکخراوانەی کە هاوکاریدەکەن تا ئەم ڕۆژنامەیە دابەش بکرێت، ڕێکخراوی کۆچبەرانی ئەوروپی بێخانومان، کە بەکورتی بە "هێم" ناودەبرێت. جێگری بەرپرسی ئەم ڕێکخراوە، سڤێن هۆڤموێلێر باس لەوە دەکات کە داوایەکی زۆر بۆ ئەم ڕٶژنامە هەیە.\nهۆڤموێلێر دەڵێ مەبەست ئەوەئە کە فرۆشتنی ئەم ڕٶژنامەیە بۆ ئەم کەسانە لە سواڵکردن داهاتێکی باشتربێت. هەروەها مەبەست ئەوەشە کە ئەم کەسانە لەسەر پا ڕاوەستن و لە ئاستی کەسانی دیکە بن و چاو لە چاویان بکەن. ئەمە نرخی ئینسان، بەخۆباوەڕبوون و هەستی خۆناسین بەرز دەکاتەوە. هەروەها نەفرەت بەرامبەر بەم کەسانە کەمدەکاتەوە. بە هەموو شیوەیەک باشە.\nلەگەڵ ئەم وتانەی سڤێن هۆڤموێلێر ئامیدێ هاوفکرە. ئامیدێ هەر وەکوو ئایشا لە وستگای ناوەندی شاری ستۆکهۆڵم ڕۆژنامەی "خەڵک خەڵکە" دەفرۆشێت. ئامیدێ باس لەوە دەکات کە لە بەراورددا لەگەڵ سواڵکردن، کاتێک کە ئەم ڕۆژنامە دەفرۆشێت خەڵک بە ڕێزەوە دەیبینن.\nئامیدێ دەڵێ فرۆشتنی ئەم ڕۆژنامەیە پارەی لە سواڵکردن باشترە و باشترە. چوونکە کاتێک کە ڕۆژنامە دەفرۆشی خەڵک بە ڕیزەوە دەڕوانن، کە لەکاتی سواڵکردندا وا نییە.\nتاکوو ئێستا دوو چاپی ئەم ڕۆژنامەیە بەتەواوی فرۆشراوە و هەم لەلایەن فرۆشیاران هەم لەلایەن کڕیاران داوای دەکرێت. بەڵام هاوکات دامەزراندنی ئەم ڕۆژنامەیە لەلایەن ڕۆژنامەکانی دیکە سەر خیابان نائارامی دروستردووە. لە شاری یۆتۆبۆری ڕۆژنامەی "فاکتوم" تازەگی کامپەینێکی بۆ بەهێزترکردنی دۆخی خۆیان لەم بازاڕەدا دەستپێکردووە. ئەمەش تا بتووانن لەگەڵ ڕۆژنامەی نوێی "خەڵک خەڵکە" بەربەرەکانێی فرۆشتن بکەن. بەڵام تاکوو ئێستا ڕۆژنامەی "فاکتوم" لە شاری ستۆکهۆڵم هەڵوێستێکی وەهای نەگرتووە.\nڕۆگێر کە ڕۆژنامەی "دۆخی ستۆکهۆڵم" دەفرۆشێت، باس لەوە دەکات کە هەستی پێکردووە کە کۆچبەرانی ئەوروپی، هەر وەکوو ئەو دەستیان بە فرۆشتنی ڕۆژنامە کردووە. بەڵام ڕٶگێر سەبارەت بە داهتوو نیگەران نییە. لەم پەیوەندیەدا ڕۆگێر دەڵێ نیگەران نیم. بازارێک بۆ هەموو کەس هەیە. لەوە تێدەگەم کە ئەوان کێشەی خۆیان هەیە، منیش کێشەی خۆم هەیە. بۆیە من پێم ئاساییە.


وەرزشوانێکی کورد ڕێکۆردی نوێی گینێسی خۆی پێشکەش بە کۆڵبەران کرد – چاونیوز\nوەرزشوانێکی کورد ڕێکۆردی نوێی گینێسی خۆی پێشکەش بە کۆڵبەران کرد\nچاونیوز: وەرزشوانێکی خەڵکی مەهاباد ڕێکۆردێکی نوێی لە گینێس تۆمار کرد و پێشکەشی کۆڵبەرانی کرد.\nبەپێی هەواڵی گەیشتوو بە چاونیوز، ڕۆژی سێ‌شەممە ڕێکەوتی ٦ی ڕەزبەڕی ١٤٠٠، لە شاری مەهاباد وەزشوانێک بە ناوی “جەماڵ ڕەسووڵی” بۆ دووهەمین جار ڕێکورد جیهانیی لە بواری مەلەکردن لە ئاودا بەزاند و بە مەلەکردن بە دەست و لاقی بەستراوە لە بەنداوی مەهاباد ڕێکۆردێکی نوێی تۆمار کرد.\nئەو ڕێکۆردە نوێیە بە بەشداری ڕەنجبەر زادە دادوەری تایبەتیی تۆماری ڕێکوردی گینێس لەلایەن جەماڵ ڕەسووڵیەوە وەدەست هات.\nشایانی باسە کە جەماڵ ڕەسووڵی ئەو سەرکەوتنە و شانازییەکەی وەکوو هاوسۆزییەک بۆ ڕەوشی نالەباریان پێشکەش بە کۆڵبەرانی کورد کرد.


مركز التنسيق التابع للتحالف تطمئن وزارة الپێشمه‌رگة\nTUE, 13 APR 2021 07:20 Erbil, GMT +3\nTUE, 30 MAR 2021 18:58 | KDP.info\nھولێر-KDP. info- طمأن مركز التنسيق التابع للتحالف في إقليم كوردستان وزارة الپێشمه‌رگة بأن العقبات التي كانت تعترض سبيل المساعدات والمستحقات المالية لقوات پێشمه‌رگة كوردستان قد حُلّت، وان تأمين المستلزمات المالية واللوجستية لقوات الپێشمه‌رگة ستستمر من قبل التحالف الدولي.\nفقد عقد وزير شؤون الپێشمه‌رگة في حكومة إقليم كوردستان وبحضور وكيل الوزارة والأمين العام ورئيس هيئة الأركان ومستشاري الوزارة، اجتماعاً مع الكولونيل ديفيد وليام مستشار مركز التنسيق التابع للتحالف في إقليم كوردستان والوفد المرافق له.\nخلال الإجتماع طمأن مستشار مركز التنسيق وزارة الپێشمه‌رگة بأن مساعدات التحالف والمستحقات المالية لوزارة الپێشمه‌رگة ستستمر وان العراقيل والعقبات التي كانت تقف حائلاً اما استمرار تقديم الدعم والمساعدات قد تمت معالجتها.\nومن جانبه اشاد وزير الپێشمه‌رگة بمساعي التحالف والولايات المتحدة الدؤوبة لدعم ومساندة قوات الپێشمه‌رگة وقال" ان استمرار الدعم العسكري من قبل قوات التحالف لقوات الپێشمه‌رگة سيجعل منها قوة عسكرية أكاديمية عصرية متطورة".


- 2/16/2019 9:45:00 PM 98442 جار خوێندراوەتەوە\nئەمشەو پارتى دیموکراتى کوردستان و بزوتنەوەى گۆڕان کۆبوونەوە و بەپێى زانیارییەکانى خەندان پارتى 18% بۆ 20% ى پۆستەکانى حکومەتى هەرێم دەداتە گۆڕان، رێککەوتنى نێوان ئەو دوو هێزەش هاوکاتە لەگەڵ ساڵیادى خۆپیشاندانەکانى 17ى شوبات.\nپارتى 18% بۆ 20%ى پۆستەکانى حکومەتى هەرێم دەداتە بزوتنەوەى گۆڕان\nبەپێى هەندێک زانیارى کە لەسەرچاوەى بەرپرس لە کۆبوونەوەى گۆڕان و پارتى دەست خەندان کەوتوە، لە کۆبونەوەى ئەمشەودا گۆڕان و پارتى رێککەوتون کە پارتى 18% بۆ 20%ى پۆستەکانى حکومەتى هەرێم بداتە بزوتنەوەى گۆڕان.\nبەپێى زانیارییەکانى خەندان تا ئێستا جێگرى سەرۆکى هەرێمى کوردستان، وەزیرى پەروەردە، وەزیرى ئاوەدانکردنەوە، راوێژکارێکى ئەنجومەنى ئاسایشى هەرێمى کوردستان و سەرۆکى دەستەى وەبەرهێنان و ژمارەیەک لە بەڕێوەبەرە گشتییەکانى ناو وەزارەتەکان دەدرێتە بزوتنەوەى گۆڕان.\nپارتی ئیستحقاقاتى گۆڕانی نزیکردوەتەوە لە ئیستحقاقەکانى یەکێتى نیشتیمانى کوردستان\nپارتى دیموکراتى کوردستان لە پێناو رازیکردنى بزوتنەوەى گۆڕان بۆ بەشدارییکردنى لە دانیشتنى 18ى مانگى پەرلەمان ئیستحقاقاتى گۆڕان نزیککردوەتەوە لە ئیستحقاقەکانى یەکێتى نیشتیمانى کوردستان لە کابینەى نۆیەمى حکومەتى هەرێم، هەرچەندە بزوتنەوەى گۆڕان تەنها 12 کورسى پەرلەمانى کوردستانى لە خولى پێنجەم بەدەستهێناوە.\nئەو رێککەوتنە هاوکاتە لەگەڵ ساڵیادی خۆپیشاندانەکانی 17ی شوبات\nئەو رێککەوتنەى نێوان بزوتنەوەى گۆڕان و پارتى دیموکراتى کوردستان هاوکاتە لەگەڵ ساڵیادى خۆپیشاندانەکانى 17ى شوباتى ساڵى 2011.\n#پارتی #پێکهێنانى کابینەى نۆ #حکومەتی هەرێم #گۆڕان


بۆچی حیزبی دێموکرات دەکرێتە ئامانج؟ – KDPmedia\n[ 16/07/2021 ] بۆ دوكتور قاسملووی شه‌هید\tوتار\n[ 14/07/2021 ] بەڕیوەچوونی وێبینارێک بەبۆنەی ٢٢ی پووشپەڕ لە وڵاتی نۆروێژ\tنۆروێژ\nHomeوتاربۆچی حیزبی دێموکرات دەکرێتە ئامانج؟\nتەمەنی کامڵی مرۆڤێک، یان تەمەنی چەند جیلی نەتەوەیەک، تەمەنی حیزبێکە کە هەر لە سەرەتای دامەزرانیەوە لەگەڵ زۆرترین و گەورەترین دوژمنکارییەکان بەرەوروو بووەتەوە. ئەم دوژمنکارییانە لە دوای دروستبوونی ئەم حیزبەوە نەک بۆ بەرگرتن لە گەشەکردنی، بەڵکوو ڕاست بە مەبەستی کپکردنی دەنگی ڕزگاریخوازانەی نەتەوەیەک بووە کە داهاتوو و وەدیهێنانی ئامانجەکانی لە بوون و بەرەوپێش چوونی ئەم حیزبەدا دیتۆتەوە.\nحیزبی دێموکراتی کوردستان کە ئەم ساڵ بەرەو تێپەڕکردنی ٧٥ ساڵەی تەمەنی هەنگاو دەنێ، هەر بە دوای دەرکەوتنی لە سیاسەتی ئاشکرای نەتەوەی کورد لە ناوچەدا، دامەزرانی کۆماری کوردستانی کردە دیارییەکی مێژوویی بۆ نەتەوەی کورد. دیارییەک کە تەمەن کورتی و تێکشکان و لە دەستچوونی وەدیهێنەران و ڕێبەرانی نەتەنیا بە فەرامۆشییان نەسپارد، بەڵکوو بووەتە مایەی شانازی‌پێکردنی ئەم نەتەوە بندەستە لە نێو گەلان و کۆڕوکۆمەڵی دوور و نزیکدا. شتێک کە لە نێو گەلانی بێدەوڵەتدا کەم بینراوە و یەکێک لە تایبەتمەندییەکانی ئەم لە دایکبوونە سیاسییە بوو، ڕێکخستنی پێوەندییەکی نەتەوەیی لە نێو هەموو پێکهاتەکانی ئەو بەشە لە ڕۆژهەڵاتی کوردستاندا بوو کە کەوتە ژێر نفووز و کاریگەریی فکری و ئیداریی ئەم حیزبەوە. ئەم پێکهاتانە بە دوور لە جیاوازیی ئایینی، کۆمەڵایەتی، کولتووری و بیروباوەڕەوە لە یەک ڕیزدا ئەویش ریزی خەبات بۆ گەیشتن بە ئامانجە نەتەوەییەکانیان بۆ بەرگری لە مافە نەتەوەییەکانیان شانیان وە شانی یەک دا. لەو دەمەوە دروستبوونی بیری هاوخەباتی وەک باوەڕێک بووەتە هەوێنی بیر و سیاسەتی حیزبی دێموکرات و هەتا ئێستاش ئەم باوەڕە سەرەڕای هەموو دوژمنکارییەک و بەربەست دروستکردنێک یارمەتیدەر بووە بۆ هەوڵی پاراستنی یەکڕیزی نەتەوەیی کە ئاواتی هەموو تێکۆشەرێکی کوردە.\nلەم ٧٥ ساڵەدا ئەوەی دوژمنی قەستەسەری کورد چ دەسەڵاتە پاشایەتییەکەی و چ کۆماری لە چەشنی ئیسلامییەکەشی لە ئێران لە دەستیان هات بە حیزبی دێموکراتیان کرد. لەو چەند دەیەدا بە لە سێدارەدان و تێرۆری ڕێبەرانی بگرە هەتا گرتن و ئێعدامی بە کۆمەڵ و شەهیدکردن و نیشاندانی تەرمی شەهیدەکان و شەڕفرۆشتن لە ئاستێکی گشتیدا، سیاسەتی بەکردەیی دەسەڵاتخوازانی پاوانخوازی ئێران بووە کە بەداخەوە زۆرجار بەشێک لە چەپ و کومۆنیستەکانیش جا چ کەوتبێتنە بەرەی دەسەڵات یا لە دژی بووبن، لەگەڵ ئەم سیاسەتە هاوئاهەنگ بوون. کەم نەبوون ئەوانەی کە لەنێوبردنی حیزبی دێموکراتیان وەک قۆناغی سەرەتا بۆ ڕووخانی کۆماری ئیسلامی دادەنا و خەباتی نەتەوەییان بە بیری کۆنەپەرەستانە و بەرهەڵست بۆ خەباتی چینایەتی ناودەبرد، با ئێستاش بە خشکە بایاندابێتەوە. بەڵام حیزبی دێموکرات بە پشتبەستن بە ئیرادەی کۆمەڵانی خەڵکی کوردستان ئەو خەڵکەی کە لە هەلومەرجی سەختی خەبات بۆ ڕزگاری تەنیا پشت و پەنای حیزب و پێشمەرگەکانی بوون و بە تەحەمولی بەرپرسانەی و بۆ پێداگری لەسەر پەیامەکەی دامەزرێنەری حیزب بۆ پاراستنی یەکڕیزی و هاوخەباتی لە نێوان هەموو چین و توێژەکان و بیروباوەڕە جیاوازەکانی کۆمەڵگە ئەم قۆناغانەی تێپەڕ کرد. بەڵام بۆ هەر جارناجارە حیزبی دێموکرات دەکرێتە ئامانجی هێرش و تیروتوانجی کەسانێک کە خۆیشیان بە هەر بیروبۆچوونێکەوە وەک کورد بەشێکن لەو جەستەی کە دوژمن دەیەوێ ئاگری تێبەردا، جێگەی هەڵوێستە کردنە.\nئەوەی دەبیندرێ لە دوای زیاتر لە ٧ دەیە خەبات، ئەم حیزبە کە خەڵکی کوردستان بە حیزبی قازی، قاسملوو، شەرەفکەندی دەناسن بووەتە خاوەنی پێگەیەک کە لەگەڵ هەر کەموکورتییەک کە هەیبێ بووەتە جێکەی متمانەی خەڵک. خەڵکی کوردستان ئیستا دامەزرێنەری ئەم حیزبە پێشەوای نەمر قازی محەممەد، وەک ڕەمزی نەتەوەیی خۆیان دەناسن و دوکتور قاسملوو بە ڕێبەری سیاسی و بیر و بۆچوونەکانی بە ڕێنیشاندەری ڕێی خەبات بۆ ئازادی دەزانن. ئیستا ئیتر ئەو سەردەمە نەماوە کە کەف و کوڵی هەستی هێندێک گەنجی ساویلکە هەڵخرێندرێ و بە تۆمەتی کۆنەپەرستیی حیزبی قازی و، سازشکاری و تەسلیم‌تەڵەبیی! قاسملوو بتوانرێ بە تیغ لێدان لە ڕەگی داکوتاوی ئەم حیزبە زیانێک بە بزووتنەوەی کورد بگەیەنرێ. ئەوەی بۆ حیزبی دێموکرات گرینگە بەرەوپێش بردنی خەبات لەسەر ڕێچکەی ڕێبازی ئەم دوو پیاوە مەزنەی کوردە کە هەتا ئیستا توانیویەتی دڵخۆشی لای خەڵک بهێڵێتەوە و هومێدێکیان بە داهاتوو بمێنێ. بۆیە هیچکات و لە هیچ سەردەمێکدا ناساندنی ڕێبەرانی ئەم حیزبە بە کۆنەپەرست و سازشکار و ئیسلاحتەڵەب و خۆبەدەستەوەدەر کە هەمووی بە مەبەستی لێدانی حیزبی دێموکرات بووە، نەیتوانیوە کار بکاتە سەر ڕەوتی خەباتی سیاسی و پێداگری ئەم حیزبە لە سەر مافە نەتەوەیی و کۆمەڵایەتییەکانی خەڵکی کوردستان و هۆکاری زیاتربوونی خۆشەویستی و متمانەی خەڵک بۆ حیزبی دێموکراتیش دەگەڕێتەوە بۆ متمانەبەخۆبوونی تێکۆشەرانی ئەم حیزبە.\nلەکۆتاییدا ئەوەی بیر و بەرنامەی حیزبی دێموکرات بە ئێمە دەڵی ئەوەیە کە، خەبات لە پێناو ئازادیی نەتەوەیەکدا پێویستی بە یەکریزی نەتەوەیی و خۆشکردنی ڕێگەی هاوخەباتی هەموو خەڵکی کوردستانە بە هەموو بیروباوەرێکی جیاوازاوە ئەوەش بە دڵگەورەیی دێموکراتانە دەکرێ. دابەشکردنی نەتەوەی کورد بەسەر من و ئەودا نە تەنیا قازانجی بۆ کورد نەبووە، بەڵکوو دەتوانێ زیانی گەورەتریش بە ڕەوتی خەبات و داهاتوومان بگەیەنێ. چاوخشاندنەوە بە مێژوودا بۆ ئەوەندە باشە کە ئەو دەرسەی لێوەربگرین کە تووشی هەڵەکانی ڕابردوو نەبینەوە.\nزمانی دایک، پرسێک بۆ هەموو وەرزەکان


دو ریفراندۆم‌و یەک ئەنجام - ئاوێنه\nدو ریفراندۆم‌و یەک ئەنجام\n■ د. ئەحمەد بامرنی*\nد. ئەحمەد بامرنی*\nلەکۆتایی مانگی ئەیلولی ئەمساڵ، دو ریفراندۆم کرا تەنها پێنج رۆژ نێوانیان بوو، یەکەمیان لە٢٥/٩/٢٠١٧ لەهەرێمی کوردستانی عێراق‌و دوەمیشیان ١/١٠/٢٠١٧ لەهەرێمی کەتەلۆنیا لەئیسپانیا، کە یەکێکە لەوڵاتە گەورەکانی ئەوروپاو ٤٥ ساڵە لەژێر سیستمێکی دیموکراسی‌و ئازادی‌دا دەژی.\nئیسپانیا جگە لەپەیرەوکردنی سیستیمی دیوکراتیەت دوای نەمانی فرانکو لەساڵی ١٩٧٥وە، ساڵی ١٩٨٨ بو بەئەندامی یەکیەتی ئەوروپا، بەمە ش بو بەهێزێکی سیاسی‌وئابوری‌و سەربازیی‌و ڕۆڵی گرنگی هەبو بەرامبەر بەئەمریکاو روسیاو چین. هەر لەڕۆژی یەکەمی داواکردنی ریفراندۆم لەکەتۆلونیا یەکیەتی ئەوروپا دژایەتی خۆی بەرامبەر دەربڕی‌و هەمویان بەتەواوەتی پشتگیری حکومەتی ئیسپانیایان کرد، بەکەتەلۆنیاشیان ڕانگەیاند کە ئەگەرهاتو سەربەخۆی خۆی وەرگرێ ئەوا نابێتە ئەندام لەیەکیەتی ئەوروپاو وەکو وڵاتێکی بێگانە ڕەفتاری لەگەڵ دەکەن.\nهۆی سەرەکی دژی سەربەخۆبونی کەتەلۆنیا لەلایەن یەکیەتی ئەوروپاوە سیاسی بو، یەکیەتی ئەوروپا باش دەیزانی ئەگەر ڕێگا بەکەتۆلۆنیا بداو دەولەتی سەربەخۆیی دامەزراند ئەوە دەبێتە سەرەتا بۆ پارچە بونی یەکیەتی ئەوروپا. ئەوە ٦٠ ساڵە وڵاتانی ئەوروپا هەوڵدەدەن لەیەک نزیکببنەوەو یەکیەتیەکەیان پتەوتر بکەن‌و شوناسی ئەوروپی بێنە پێشەوەوئەم سەربەخۆییەی کەتەلۆنیا دەبوە هۆکار بۆ تێکدانی بەرنامەو پرۆژەکەیان‌و ڕێخۆشکەر دەبو بۆ لەت لەت بونی وڵاتی تری ناو یەکیەتی ئەوروپا، نمونە ش هەرێمی باسک لەئیسپانیاو فەرەنسا، هەرێمی کورسیکا لەئیتالیاو هەرێمی باکوری ئیتالیا، لەبەلجیکا فلەمونەکان‌و لەئەلمانیا هەرێمی باڤاریا، لەناو هەنگاریاش کەمایەتی ڕۆمانەکان ئەگەری هەمان هەنگاویان دەبو. جگە لەمانە دەیان کەمە نەتەوەیی تر هەن واتە هەڵوەشاندنەوەی یەکیەتی ئەوروپا، بۆیە هیچ وڵاتێکی ئەوروپا نەک هەر لەگەڵ ریفراندۆم نەبون، بەڵکو بەئاشکرا دژایەتی خۆیان پیشانداو بەمەترسیەکی گەورەیان زانی دەستکاری ئەو سنورانە بکەن،وهەرچەندە دانیش بەوەدادەنێن کە هەمو میللەتانی ئەوروپا مافی چارەی خۆنوسینیان هەیە بۆ دیاری کردنی ئایندەی خۆیان.\nدوای ئەنجامدانی ریفرهندۆم کەتەلۆنیا حکومەتەکەی لەدەستداو هەڵوەشایەوە، حکومەتی ناوەندی مەدرید راستەوخۆ ئیدارەی کەتەلۆنیا دەکات تاکو هەڵبژاردنی ئایندە.\nلەهەرێمی کوردستان سەرۆکایەتی‌و سەرکردایەتی سیاسی کورد هەمان هەوڵیانداو توشی هەمان چارەنوس بون، وایاندەزانی کە ئەو بایەخ‌و گرینگی‌و یارمەتیەی چەند ساڵەی دوایی بەتایبەتی بەشداربونی دیارو بەرچاوی پێشمەرگە دژ بەداعش‌و ڕزگارکردنی موسل‌و ناوچەکانی ژێردەستی رێکخراوی تیرۆری داعش کیفایەتەو کات لەبارە بۆ داواکردنی دەوڵەتی سەربەخۆیی کوردستان، ئەوەی جێی داخە سەرکردەی کوردو ڕاوێژکارە کوردو بیانیەکان تێنەگەیشتبون کە سۆزو یارمەتیدانی کوردو تێکدانی سنورو دامەزراندنی دەوڵەتی کوردی دوشتی بەتەواوەتی جیاوازن. پێش ٢٥/٩ یەکێک لەبەرپرسانی ئەوروپا پێیگوتم کە: ئیمە سۆزێکی زۆرمان هەیە بۆ کوردو دەزانین زولمێکی زۆری لێکراوەو قوربانی زۆریان داوەو هەموو یارمەتیەکی ئەدەین تاکو بەئاشتی لەسەر خاکی خۆیان بژین‌و بەمافەکانی خۆیان شاد بن‌و چیتر زوڵمیان لێنەکرێت، بەڵام ئەو سۆزو یارمەتیە مانای ئەوە نیە کە پشتگیری دەکەین سنورەکان تێکبچن.\nساڵی ٢٠١٤ کاتێک کە داعش گەیشتە مەخمورو تاجی من لەبەغدا بوم بەحومکی ئەوەی من بەرپرسی دوو بەڕێوەبەریەتی گرینگی وەزارەتی دەرەوە (بەڕێوەبەریەتی ئەوروپاو بەڕێوەبەریەتی گشتی ڕێکخراوو کۆنفراسی نێو دەوڵەتی) بوم، زۆربەی کات بۆ پێشوازی‌و گەیاندنیانی سەرۆک‌و سەرۆک وەزیران‌و وەزیرە بێگانەکان ئەمگەیاندنە جێی مەبەست‌و لەکۆبونەوەو دانیشتنەکانیش ئامادە دەبوم. چەند ڕۆژێک دوای ئەوهێرشەی داعش یەکەم سەرکردەی بەرزی ئەوروپا کە هاتە بەغدا سەرۆک وەزیری ئیتالیا (ماتیو رینزی بو، هێشتا سەرۆکوەزیرانی عێراق عەبادی بەتەواوەتی دەستبەکار نەبوبو، لەکۆبونەوەی لەگەڵ عبادی رینزی گوتی “من هاتوم پیرۆزبایت لێبکەم‌و ئەم پەیامەشم هەیە بەناوی ئیتالیاو یەکیەتی ئەوروپاوە پێتڕابگەیەنم ، یەکەمیان ئێمە خانویەکمان هەیەو بەردی بناغەشمان هەیە ئەگەر هاتو بەردی بناغەکە شکاو پارچە پارچە بو ئەوە خانوەکە هەمو دادەڕمێ، بۆیە هەمو شتێک دەکەین تا بەردی بناغەکە نەشکێت‌و خانوەکە نەڕوخێت، بۆ ئێمە ڕۆژهەڵاتی ناوەڕاست خانوەکەیەو بەردی بناغەکەش عێراقە، دووەمیان داعش دەیەوێت سنورەکانی ئەم ناوچەیە تێکبدات ئێمەش هەمو شتێک بەکاردەهێنین‌و دەیکەین تاکو ئەو پلانە سەرنەکەوێت‌و سنورەکان تێکنەچن”.\nبەلای منەوە ئەمە ناوەڕۆکی بۆچونی کۆمەڵگەی نێودەوڵەتی‌و وڵاتانی هاوپەیمانی بو سەبارەت بەسەربەخۆیی کوردستان‌و یەکیەتی خاکی عێراق. بۆ وڵاتانی ڕۆژئاوا جیابونەوەی کوردستان دەبێتە هۆی ڕوخاندنی ناوچەکەو دوای ئەوەش وەکو یاری دۆمینۆ کە یەکەم پولی کەوت هەمو ئەوانی تر دوای ئەو یەک لەدوای یەک دەکەون‌و ڕەنگە تاکو وڵاتی چین خۆی نەگرێتەوە، چونکە وڵاتانی ئەم بەشە لەجیهاندا مۆزایکی میللەتانی جیاوازن. لەبەر هەمان هۆو بەهەمان لۆجیک کۆمەڵگەی نێودەوڵەتی‌و ئەمریکاو ئەوروپا دژی ریفراندۆم‌و دژی پارچە پارچەکردنی عێراق بون. ئەنجامی ریفراندۆمی کوردستانیش بۆ هەمولایەک دەرکەوت چۆنە.\n*باڵیۆزی عێراق لەئیتالیا\nبڵاوكراوه‌ته‌وه له 22-11-2017


کوردیپێدیا - بافڵ تاڵەبانی پەیامێکی پیرۆزبایی ئاراستەی ڕێکخراوی ئازادی لاوانی کوردستان دەکات\n📝 بافڵ تاڵەبانی پەیامێکی پیرۆزبایی ئاراستەی ڕێکخراوی ئازادی لاوانی کوردستان دەکات | پۆل: بەڵگەنامەکان | زمانی بابەت: 🏳 کوردیی ناوەڕاست\nبافڵ تاڵەبانی پەیامێکی پیرۆزبایی ئاراستەی ڕێکخراوی ئازادی لاوانی کوردستان د...\nبەڕێزان، سکرتێرو ئەندامانی سکرتاریەتی رێکخراوی ئازادی لاوانی کوردستان.\nبەبۆنەی بیستەمین ساڵەی دامەزراندنی رێکخراوەکەتان، گەرمترین پیرۆزبایتان لێدەکەم، رێکخراوی ئازادی لاوانی کوردستان، زادەی پێویستی و خەباتی مەدەنییانەی گەنجان و لاوانی هەرێم بوو، وەک پێویستییەک، بۆ بە بەدیهێنانی خواستەکانتان و بەرجەستەکردنی مافەکانی لاوان.\nلەمڕۆشدا، لەگەڵ پێشکەوتن و گۆڕانکارییەکان، ئەرک و بەرپرسیارێتی رێکخراوەکەتان، زیاتردەبێت، کە لە ئاست داوا وخواستەکانی لاوان بن و بە بەرنامەو پرۆگرامی نوێ درێژە بە خزمەتەکانتان بدەن، وەک هەمیشە لە سەنگەری داکۆکیکردن بن لە مافەکانی گەنجان، بۆ کارو پرۆژەو هەنگاوەکانی داهاتووشتان، هاوکارو پشتیوانتان دەبم.\nهەر شادو سەرکەوتووبن\n#بافڵ تاڵەبانی | #26-05-2019 |\n1. 👁 قوباد تاڵەبانی لە بروسکەیەکدا پیرۆزبایی دامەزراندنی لە رێکخراوی ئازادی لاوانی کوردستان دەکات\n1. 👁 26-05-2019\n📅 رۆژی دەرچوون: 26-05-2019\n➕ ئەم بابەتە لەلایەن: (هاوڕێ باخەوان)ەوە لە: May 26 2019 9:49AM تۆمارکراوە\n👌 ئەم بابەتە لەلایەن: (زریان سەرچناری)ەوە لە: May 27 2019 9:47AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: May 27 2019 9:47AM باشترکراوە


به‌رنامه‌ی هه‌له‌و واشـنتـۆن: گوته‌كه‌ی پاپا و كاردانه‌وه‌ی جیهانی ئیسلامی له‌سه‌ری\nی مانگی نۆ ٢٩, ٢٠٠٦\nله‌م چه‌ند هه‌فته‌یه‌ی ڕابوردوودا گێرمه‌وكێشـه‌ی سـیاسـیـیانه و له‌شـكریـیانه له جیهاندا زۆر بوو، ڕاگه‌یاندنه‌كانی پاپاشی هاته سه‌ر كه بوو به‌مایه‌ی كاردانه‌وه‌یه‌كی زۆر له جیهانی ئیسـلامیدا. له مانگی دوودا وێنه كاریـكاتێره‌كانی پـێـغه‌مبه‌ری موسـڵمانان ئه‌و كاردانه‌وه‌ی به‌دوایدا هات. كاردانه‌وه‌كان وه‌ك زۆر له‌سه‌رچاوه‌كانی هه‌واڵ ئاماژه‌یان پـێـكرد به توندوتیژیه‌وه بوون.\nئایا ده‌شـێت له‌سه‌ر هه‌ر گوتارێـك یان تـێـبیـنی‌یه‌ك یان ڕاگه‌یاندنێـك جیهانی ئیسـلامی به‌و شـێوه‌یه بوروژێت؟ ئایا چ مه‌به‌ستـێـك له‌پـشـت ئه‌و ڕاگه‌یاندنانه‌ی پاپاوه هه‌بووه؟ ڕێبه‌رانی جیهانی ئیسـلامی ئه‌و ڕاگه‌یاندنانه‌یان به‌چی لـێـكداوه‌ته‌وه كه‌وا ئه‌و كاردانه‌وه‌ی به‌دوادا هات؟ ڕۆژئاوا له ڕاگه‌یاندنه‌كه‌ی پاپا و له ڕاگه‌یاندنه‌كانی تری هاوشـێوه‌شی وای لێـكیداوه‌ته‌وه مه‌سه‌له‌كه ته‌نها په‌یوه‌ندی به ئازادی ڕاده‌ربڕینه‌وه هه‌یه، ده‌بێت ئه‌م ئازادی ڕاده‌ربڕینه له جیهانی ئیسلامیدا چ واتایه‌كی هه‌بێت؟ ئه‌گه‌ر كار و كاردانه‌وه‌كان به‌م شـێوه‌یه‌بن چ ئاینده‌یه‌ك له دیالۆگی شـارسـتانی چاوه‌ڕوان ده‌كرێت؟ ئایا ئه‌مه هه‌ردوو جیهانی ئیسلامی و ڕۆژئاوا به‌ره‌و دابڕان نابات؟ به‌ڵام هاوكاتیش هه‌وڵیش هه‌یه بۆ درووسـتكردنی پـردی له‌یه‌ك تێـگه‌یشـتن له‌گه‌ڵ یه‌كتریدا.\nبۆ وه‌ڵامدانه‌وه‌ی ئه‌م پـرسـیارانه و چه‌ندین پـرسـیاری دیكه هاوكارمان هێرۆ زه‌نگه‌نه به‌رنامه‌ی هه‌له‌و واشـنتۆنی ئه‌م هه‌فته‌یه‌ی تایبه‌ت كردبوو به‌و بابه‌ته. میوانانی به‌رنامه‌كه‌ش ئه‌م به‌ڕێزانه بوون:\nئیبراهیم سـاڵح، نوێنه‌ری یه‌كگرتووی ئیسلامی كوردسـتان له به‌ریتانیا.\nئیسماعیل محه‌مه‌د ئه‌مین، نووسه‌ر و لـێـكۆڵه‌ر له ئه‌ڵمانیا.


مستەفا قەرەسو، ئەندامی کۆنسەی بەڕێوەبەری کۆنسەی بەڕێوەبەری کۆماجڤاکێن کوردستان -کەجەکە- ڕایگەیاند، 5 گەریلاکەی ئه‌وان له‌خەلیفان لەلایەن پێشمەرگەکانی ڕۆژو بەهاوکاری پارتی دیموكراتی كوردستان شەهیدکراون، داواشی لەگەلی کورد ده‌كات دژی بەکارهێنانی چەکی کیمیاوی ڕاپەڕن.\nئاوێنه: مستەفا قەرەسو لەدیمانەیەکیدا له‌گه‌ڵ کەناڵی مەدیا خەبەر، چەند زانیاریەکی وردی لەبارەی ڕوداوەکەی ناحیەی خەلیفان ئاشکراکرد کە لەماوەی رابردودا هێرشکرایە سەر گروپێک گەریلا و 5 گەریلا شەهیدبون.\nقەرەسو ڕایگەیاند، هیچ گومانێکی تێدا نییە، ئەو 5 گەریلایە بەدەستی پارتی شەهیدبون، ئەوەی لەخەلیفان ڕویدا، بابەتێکی جددیە، بەڵام هێشتا بەرپرسانی سنورەکە هیچ لێدوانێکیان لەبارەوە نەداوە. دەشڵێت، "بێ ئەوەی هۆشیاری و ئاگادار کردنەوەیەکی پێشوەختە بدەنە گەریلاکان، کەچی هێرشیان کردۆتە سەریان و شەهیدیان کردوون، ئەمە دوژمنایەتی و نۆکەریی نییە بۆ داگیرکەر و دوژمنان؟."\nئەندامەکەی کۆنسەی بەڕێوەبەری کەجەکە ڕاشیگه‌یاندووه، "ئەو زانیاریانەی دەستمان کەوتوون، پێشمەرگەکانی ڕۆژ خۆیان دانیان بەوەدا ناوە کە ئەو کارەیان ئەنجامداوە، بەو پێیەی پێشمەرگەکانی ڕۆژ، کاتیک لەگەڵ بنەماڵە و خێزانەکانیان لە ڕۆژئاوا قسەیان کردووە، پێیان ڕاگەیاندوون، گەریلاکانی پەکەکە هاتوونەتە خەلیفان و ئێمەش ڕووبەڕویان دەبینەوە، بەوەش ڕوون و ئاشکرایە، ئەو گەریلایانە لەلایەن هێزە تایبەتەکانی پەدەکە و چەکدارانی ڕۆژشەهیدکراون."\nقەرەسوو ئەوەشی بەبیرخستەوە کە چەکدارانی ڕۆژ فەرمی نیین کەچی موچە و هاوکارییەکانیان، لەسەرقوتی خەڵکی باشوور دابین دەکرێت. ئەو کارەی پارتیش بە ناڕاست و نایەکسانی دەزانێت و دەڵێت، "دواجار لە لاپەڕەکانی مێژوودا ڕووڕەشی بۆ پارتی دەمینیتەوە."\nلەبەشێکی دیکەی بەرنامەکەدا ئەندامەکەی کۆنسەی بەڕێوەبەری کەجەکە وتی، "دەوڵەتی تورکی داگیرکەر، لە ئاست بەرخۆدانی گەریلاکاندا شکستی هێناوە و چەکی کیمیاوی لە دژیان بەکار دەهێنێت، سەرباری ئەوەش هیچ کەس و لایەنێک لەسەر ئەو تاوانە هەڵوێستی ڕوون و ئاشکرا نانوێنن."\nپەیامێکی ئاڕاستەی گەلی کورد کردو ڕایگەیاند، "داگیرکەران لە ئاست بەرخۆدانی گەریلاکان، شکستیان هێناوەو دەیانەوێت بە ڕێ و ڕێبازی دیکە تۆڵەی شکستەکانیان بکەنەوە. گەریلاکان شەڕی پارتیزانی لە دژی داگیرکەران دەکەن، بەڕوحی فیدایی ئاپۆییەوە بەرگری لە کوردستان دەکەن، دەبێت گەلی کوردیش لە دژی بەکارهێنانی چەکی کیمیاوی ڕاپەڕن و دونیا بهەژێنن."\nداواشی لە گەنجانی کوردی نیشتەجێی ئەوروپا کردووە، خاوەنداری لە بەرخۆدانی گەریلاکان بکەن و پێشەنگایەتی چالاکییەکان دژی داگیرکاری و بەکارهێنانی چەکی کیمیاوی بکەن کەلە دژی گەریلاکان لەلایەن دەوڵەتی تورکەوە بەکار دەهێندرێت.


لەزمانی هێز نەبێت تێناگەن\nبەرپرسێكی باڵای سەربازی كەتیبەكانی حزبوڵای عێراقی ئاشكرای دەكات بۆ دەركردنی هێزەكانی ئەمریكا ئامادەسازی سەربازی بەرفراوان دەكەن.\nئەبوعەلی عەسكەری، بەرپرسێكی باڵای سەربازی لەكەتیبەكانی حزبوڵای عێراقی ڕایگەیاندووە، دەبێت ئەمریكیەكان لەوە باش دڵنیابن، پاشەكشە لەبڕیاری دەركردنیان ناكرێت و هیچ گەرەنیتەكیش بۆ پاراستن و مانەوەیان نیە.\nئاماژەی بەوەشكردووە: "پێویستە بەرخۆدانەكان بەفشاری گەل و سیاسی و میدیایی لەگەڵ تەواوی ئامادەسازییە سەربازییەكان بەشێوەیەكی بەرفراوان بەردەوامبێت، بۆ ئەوەی ئەمریكییەكان ملكەچی بڕیاری چوونە دەرەوە ببن، وادیارە ئەمریكیەكان لەزمانی هێز و شكاندنی ئیرادە نەبێت لەهیچی دیكە تێناگەن ئەوانیش هێزیان هەیە."\nمانگی كانوونی دووەمی ئەمساڵ و دوای كوشتنی هەر یەكە لە قاسم سولەیمانی و ئەبو مەهدی موهەندیس لەلایەن فڕۆكەكانی ئەمریكاوە لە بەغدای پایتەختی عێراق، پەرلەمانی عێراق پڕۆژە بڕیارێكی بۆ دەركردنی هێزە بیانییەكان پەسەند كرد، بەڵام تا ئێستا بڕیارەكە جێبەجێنەكراوە.\nعێراق: قوربانيانى كۆرۆنا دەتوانرێت لەهەر گۆڕستانێك بنێژرێن كە كەسوكاريان دەيانەوێت\n2020.07.26 - 21:43


دەوری سرووشتی هەورەمان/ تەوێڵە بۆ شاعیرانی كورد\nیەک شەممە, 08 تشرینی یەکەم 2017 19:35\nZKW : سوبحان شكۆ- تەوێڵە: شارۆچكەی تەوێڵە ناوچەیەكی )هەورامانی لهۆن(ە لە كوردستانی باشوور، ئەم ناوچەیە لە ڕووی ئیداریەوە سەر بە ناحیەی بیارەیە لە پارێزگای هەڵەبجە. جوانی سرووشتی ناوچەكە و زۆری باخ و باخات و كانیاوەكان شێوەیەكی جوانی و دڵڕفێنی بەخشیوەتە ناوچەكە. ئەم سرووشتە جوانەش كاریگەریی زۆری هەبووە لەسەر نووسەر و شاعیر و ئەدیب و مێژوونووس و پیاوانی ئایینی ناوچەكە، بۆیە زۆربەیان لە تێكست و نوسینەكانیاندا ئاماژەیان بە سەرنج راكێشی ناوچەكەیان داوە، وەك ( گۆران، عبدالرەقیب یوسف، عبدالرەزاق ، شاكر فەتاح ). كە گۆرانی شاعیر لە شعرەكانیدا سرووشت رەنگادانەوەیەكی زۆری هەییە و كاریگەری لەسەر سەبووە, وێرای ئەوەی كە سرووشتی هەورامان كاریگەری لە سەر زۆربەی شاعیرانی كلاسیك و رێبازی نوێی شیعریدا هەبووە.\nشاد حەمە شەریف, خەڵكی ناوچەكەیە و لەم بارەیەوە، گوتی: "لە مێژووی رێبازی تەسەوفدا ئەم ناوچەیە پێگەیەكی دیاری هەبووە و بە ئەزهەری كوردستان ناوی براوە، دانیشتوانی ئەم ناوچەیە بە زۆری میواندۆستن بەڵگەش بۆ ئەمە نەبوونی هیچ هۆتێل و مۆتێلێكە لە ناوچەكەدا. دانیشتوانی شارۆچكەكەمان خاوەن نەریتی جۆر بە جۆرن لەوانە زیاتر لە ٥٠ پەنجا ساڵە هیچ حاڵەتێكی دووژمنایەتی لەنێوان دانیشتوانی ئەم ناوچەیە نەبووە. دانیشتوانی ئەم ناوچەیە بە دوورن لە گەلێك نەریتی دوا كەوتوانەی وەك: ژن بە ژن، گەورە بە بچووكی، كچدان لە بری خوێن، شیربایی. هەروەها پەیوەندیە كۆمەڵایەتیەكان لەم ناوچەیە زۆر بە هێزن.\nشاد زیاتر دەڵێت: "هەموو تاكێكی تەوێڵە دەبێت پیشەیەكی دەستی بزانێت بۆ ئەوەی پشت بەخۆی ببەستێت لە ژیانی، لە ڕووی دینداریەوە گەورەترین خانەقای ئەم ناوچەیە لە تەوێڵە دایە و بۆتە مەملەكەتی خۆشەویستی سەدان عەلامەی دینی وەك: (مەولەوی، شێخ سیراجەددین شێخ بەهادین، شێخ حیسام الدین، شێخ زیائەدین، شێخ عوسمانی سیراجەددینی دووەم) ئەم كەسایەتیانەش ڕۆژانێك ئەستێرەی گەشی دین بوون و لە تەواوی كوردستان مورید و تەكیە و خانەقایان هەبووە, ڕێ نوێنی خەڵكیان كردووە بۆ دینداری،\nلەمانەش گرنگتر ئێستا خانەقای تەوێڵە خاوەنی موویەكی پێغەمبەری ئیسلامە، ئەم مووەش دیاری دەوڵەتی عوسمانی بووە بۆ ئەم ناوچەیە. دانیشتوانی تەوێڵە زۆر رێزی ئەم مووە دەگرن و دەی پارێزن، چونكە بە موڵكی خۆیانی دەزانن، خانەقای تەوێڵە شتێكی سەیرتری لێیە كە بە (كەشكۆڵ) ناودەبرێت، لە شێوەی فانۆسێكی جادوویی دایە و ڕەنگی قاوەیەكی تێرە، لە ناو ڕۆنی ورچدا كوڵێنراوە و تا ئێستا ماوە".\nدەشڵێت، ئەم شارۆچكەیە ئەگەر بە وردی تێیدا بگەڕێیت بە سەدان شوێنەوارت بەرچاو دەكەوێت كە هەر یەكێكیان پێناسەی سەردەمەكەی خۆیەتی و ڕازێكی لە پشتەوەیە و هەموویان بەیەكەوە دەلالەت لە دێرینی ئەم ناوچەیە دەكەن، لە ڕووی مێژوویەوە لە ساڵی ١٩٢٨ز قوتابخانە براوەتە ئەم ناوچەیە، لە ساڵی ١٩٣٥ شارەوانی لە ناوچەكە كراوەتەوە و لە ٢٦/٩/١٩٥٦ وەلیعهد/ عەبدولئیلاە، كە ئەوكات بەشێوەیەكی كاتی لە شوێنی مەلیكی عێراق بووە لەگەڵ چەند یاوەرێكی سەردانی ئەم ناوچەیان كردووە و لەلایەن خەڵكی تەوێڵە لە ماڵی لێپرسراوی ئەو كاتەی ناوچەكە (رەئیس محمد سان ئەحمەد) پێشوازی كراون، هەموو دێیەكەش بە فەرش و موج ڕازێنراوەتەوە، بۆیە دوای ئەم سەردانەی وەلی عەبدولئیلاە، كارەبا و ئاو بۆ ناوچەكە براوە.\nلەلایەن خۆیەوە، نەبەز هەورامی نووسیار، باس لە تایبەتمەندی و مێژووی شارۆچكەی تەوێڵە دەكات: "ئەگەر هەر شوێنێك، شتێك بۆی ببێ بە تایبەتمەندیی و ناوبانگی پێدەربكات، ئەوا تەوێڵە كۆمەڵێك تایبەتمەندیی هەیە كە بوون بە ناوبانگ بۆی، هێندێكیان تایبەتمەندیی ناوچەی هەورامانن بە گشتیی.\nتەوێڵە هەر لە كۆنەوە مەڵبەندێكی گەورەی ئایینیی بووە، بە تایبەت لە سەروبەندی گەیشتنی تەریقەتی نەقشبەندی، بەوە بووە بە خاوەنی خانەقا و زانستگەی گەورەتری زانستە شەرعییەكان، بە جۆرێك كە لە سەرانسەری هەموو كوردستان و هێندێ لە وڵاتانی دەوروبەرەوە، ڕووی تێكراوە بۆ خوێندنی زانست و پابەندبوون بە تەریقەت. گەورەترین كەسایەتی ئایینی لەو كاتە حەزرەتی (شێخ عوسمانی سیراجوددینی یەكەم )بووە، یەكەمین (خەلیفە)ی ڕێبەری ئەو تەریقەتە پایەدار (مەولانا خالیدی شارەزووریی) بووە. پاش ئەویش كوڕان و نەوەكانی تا سەردەمی (شێخ عوسمانی دووەم)، درێژەیان بە ئیرشاد و كاروباری تەریقەت و سەرپەرەشتی خوێندنگە ئایینییەكان داوە لە تەوێڵە و بیارە و ناوچەی دیكەی كوردستان. لە رێگەی تەریقەت و خوێندنی زانستی شەریعەتەوە، هەورامان پێوەندییەكی سەنتەریی بە ناوچە و مەڵبەندەكانی دیكەی كوردستان بۆ دروستبووە, لە سایەی تەریقەتی نەقشبەندی و ئیرشادی ئەم پیرە جێنشینە، بێجگە لە زانستی ئایینی و تەریقەت، شیعریش گەشەیەكی گەورەی بە خۆوە بینیوە, لە زانایانیش (مەلا نەزیری گەورە)، یەكێك بووە لە ناوە دیارەكانی ئەو شارۆچكەیە, بێگومان پێش ئەو سەردەمەش، تەوێڵە لە كۆنەوە زانستگەی ئایینیی تێدا بووە.\nلە پێش ئیسلامەتیش، وا دیارە چەند شوێنەوارێكی ئایینی زەردەشتی تێدا بووبێ، چونكە هەورامان لەسەر دەمێكدا رۆڵ و پێگەی هەبووە لە سەرهەڵدانەوەی ئەو ئایینە, هەر لە ڕووی ئایینیەوە دەشگوترێ هێندێ شوێنەواری پێوەست بە ژیانی (حەزرەتی ئیبراهیم پێغەمبەرــ د.خ) لە تەوێڵە هەیە، كۆمەڵێ شوێنەواریش ئەوە دەردەخەن كە ژیان و ئاوەدانیی هەر بە گشتی تێیدا زۆر زۆر دێرین بووە. وێڕای خوێندنی ئایینی بەو ئاستە بەرزە، (خوێندنی قوتابخانە)ش، لە تەوێڵە زۆر زوو دەستی پێكردووە، لە ساڵی 1927 ــ 1928، یەكەمین (قوتابخانە)ی سەرەتایی تێدا كراوەتەوە، كە (گۆران)ی شاعیر یەكێك بووە لە مامۆستا دیارەكان، هەروەها (بێكەس)ی شاعیریش ماوەیەك لەوێ مامۆستا بووە, پاشان قوتابخانەی ناوەندی و ئامادەیی تا ساڵی 1980 تێدا بووە. نەبەز هەورامی گوتیشی: "تەوێڵەییەكان ژمارەیەكی زۆر پزیشك و ئەندازیار و یاساناس و خاوەن بروانامەی باڵایان تێدا هەڵكەوتووە و بە گشتی بە زیرەكی بەناوبانگن, رۆشنبیری گشتی و ئەدەبیش جێگەی بایەخی گەورە بووە، شێخانی نەقشبندی و زانا ئایینیەكان بە گشتیی شاعیر و ئەدەبدۆست بوون، خوێندنی ئایینی و تەریقەت لەم رووەوە كاریگەری خۆی هەبووە، شاعیرێكی گەورەی وەك (مەولەوی تاوگۆزی) ماوەیەكی زۆر لە تەوێڵە ژیاوە و بە كاریگەری ئەو تەریقەتە شیعری بەو لوتكە بەرزە گەیشتووە. ئیدی بەردەوام و هەتا ئێستا، شاعیر و نووسەری ناودار لە ئامێزی ئەو شارۆچكەیە هەڵكەوتوون، هێندێ لە كەسایەتییە ئایینی و كۆمەڵایەتییەكانیش خاوەنی رۆشنبیری و ئەهلی موتاڵا و ئەدەب دۆستبوون, (میرزا ئۆلقادری تەوێڵەیی 1870ــ 1949)، یەكێكە لە ڕەمز و كەسایەتییە رۆشنبیرییەكان، خوێندەوارێكی گەورە و شارەزای ئەدەب بووە و بەرهەمی شیعریی و ئەدەبیی هەیە، خاوەنی بیركردنەوەی ورد و هۆشیارییەكی سیاسیی و سەلیقەیەكی وردی بەرێوەبردنیش بووە، تەنانەت جاروبار لەلایەن سان و دەسەڵاتدارانی ناوچەكە ڕاوێژی پێ كراوە، یەكەمین سەرۆكی (شارەوانی) تەوێڵەش بووە لە نێوەڕاستی سییەكان، لە كردنەوەی یەكەمین قوتابخانەی سەرەتاییش رۆڵی هەبووە, ئەمە بێجگە لەوەی پزیشكێكی میللیی و دەم راستێكی كۆمەڵایەتی بووە. هەر بۆیە پەیكەرێك بۆ ئەم كەسایەتییە لەبەردەم شارەوانی تەوێڵە دروستكراوە.\nئەم نووسیار دەشڵێت: "بە هۆی ئەوی كە بۆ خوێندن و كاروباری تەریقەت خەڵك لە ناوچەكانی دیكەی كوردستان و وڵاتانی دەوروبەرەوە روو لە ناوچەكە دەكەن, تەوێڵەییەكان سوودیان لە فەرهەنگی دەرەوەی خۆیان وەرگرتووە, هەروەها بەو هۆیەشەوە كە لە ساڵانی چلەكان و پەنجاكان كەم كەم هێندێ خێزان و كەسایەتی روویان لە شارەكانی (سلێمانی, كەركووك, بەغداد, تەنانەت (بەسرا)ش كردووە و تێیاندا نیشتەجێ بوون یان كاریان كردووە, هێندێك لە تایبەتمەندیی ژیانی شارستانیانە بۆ تەوێڵە گوازراونەتەوە, وەك دەردەكەوێ لە رووی خۆ بەرێوەبردن و ئیداریشەوە خەڵكی تەوێڵە سەلیقەدار و لێهاتوو بوون، یەكێك لە كارە گەورەكان لە رووی بەرێوەبردن، دابەشكردنی نۆبە ئاوی باخەكان بووە لە بیستەكان، كە بە سەر (سێ شوێن)ی گشتی دابەش بوون و سەدان باخن، ئەم نۆبە ئاوە لە سەردەمی دەسەڵاتی (قادر بەگ)رێكخراوە، بە شێوەیەك بووە هەتا ئێستاش پێویستی بە گۆرانكاریی نەبووە، یەكێكیش بووە لەو شتانەی كە جێگەی سەرنجی (ئیدمۆندز)ی رۆژهەڵاتناس بووە. قادر بەگ (1888ــ 1978) لە نەوەی سانەكانی هەورامانە, ماوەیەك بەرێوەبردنی كاروباری گشتی لە ئەستۆ بووە، بۆ هێندێ كار پرس و راوێژی بە كەسانی شارەزا كردووە، خوێندەواریشی بووە، لە كردنەوەی یەكەمین قوتابخانە هاوكار و پشتیوان بووە, كور و كەسی خۆی پێش خەڵكی دی بۆ قوتابخانە ناردووە لە كاتێكدا بەگ و ئاغای زۆر ناوچەی دیكەی كوردستان دژایەتی توندی دەركەوتنی قوتابخانەیان كردووە. یەكێكی دی لە تایبەت مەندییەكانی تەوێڵە پشت بەخۆ بەستن بووە لە ژیان و گوزەران، لە رێگەی پیشەسازیی دەستی و باخداری و بازرگانی, پیشەسازیی دەستیی لەسەرووی هەموویانە (كڵاش چنین) لەوانەیە باشترین وەستاكانی دروستكردنی بنی كڵاشی پەڕۆ و چنینی لە تەوێڵە بووبن، چونكە كڵاشی (ئەبوبەكری) كە بە ناوبانگ ترینیایە لە تەوێڵە دروستكراوە, هەروەها پیشەی دارتاشی بە شێوەیەكی هونەریی، پیشەی ئاسنگەریی، لەهەمان كات هەلاجیی و جۆڵایی, لەو پیشانەن كە برەویان هەبووە و پێداویستی ناوچەكە و دەوربەریان دابین كردووە, تەنانەت یەكێك لە بنەماڵەكانی تەوێڵە, بنەماڵە یان تایەفەی (ئۆسایان ــ وەستایان) یان پێدەگوترێ لە بەرئەوەی زۆربەیان وەستای دروستكردنی پێداویستی باخداریی و كشتیاریی و كاری سادەی ئاسنگەری بوون, لە باخدارییش وێرای دابین كردنی پێداویستی خۆیان خەڵكی تەوێڵە بەرهەمی باخەكانیان, بە تایبەت كاكڵە گوێز, قەیسی, هەڵووژە, توو, ناردووە بۆ شارەكانی دیكەی كوردستان و بەغدا, بۆیە بە هۆی پیشەسازی و كاری دەستی و بازرگانی و باخداری، تەوێڵە وەك زۆربەی ناوچەكانی دیكەی هەورامان توانستی ئەوەی هەبووە خۆی بژیەنێ، ئەو پێداویستیانەی كە نەیبووە، بە گۆرینەوە دەستەبەری كردووە. هونەری بیناسازیی كە لە دروستكردنی خانووەكان و تەڵانی باخەكان و مزگەوت و خانەقادا دەردەكەوێ، تایبەتمەندییەكی دیكەیە‌و زۆر جێگەی سەرنجی ئەوانەبووە كە سەردانی تەوێڵەیان كردووە، بۆ نموونە (گۆران)ی شاعیر، (ئێدمۆندز، شاكیر فەتاح، عەبدورەقیب یوسف)و كەسانی دی, هونەری بیناسازیی‌و باخداریی، بەڵگە و شایەتی لێهاتوویی و بە سەلیقەیی تەوێڵەییەكان بووە كە لەو شوێنە یەكجار ئاستەم و سەخت و بەردەڵانە ژیان سازییان كردووە, نزیك و دوور لە ئەفسانەی (بەرد‌و زیندەگیی) حاڵیی بوون:\nلە بەرد تەڕایی ژیان\nلەبەرد سەوزایی تەڵان\nلەبەرد ڕۆشنایی قەڵەم\nتروسكایی خەونی نوێمان هەڵكۆڵیوە. (شیعری گەڕانەوە,نەبەز هەورامی,ئاوابوون,2008).\nلە ڕووی سیاسییەوە، خەڵكی تەوێڵە لە كۆنەوە خاوەنی هۆشیاری سیاسیی بوون، لە سەردەمی دەسەڵاتی (دەوڵەتی عوسمانی)یدا، بیرو بۆ چوونی سیاسی لای خوێندەوارەكانی هەبووە, هەستی نشتیمان پەروەریی لە سەردەمی پارتی (هیوا)وە گەشەی كردووە، پاشان لە هەموو حیزب و لایەنەكان ئەندام و كادیر یان سەركردەی هەبووە و شەهیدی داوە, لە نێوان ساڵانی 1974 ــ1975، كراوە بە بنكەیەكی گەورەی شۆرشی ئەیلول, ژیانی گشتیی لە تەوێڵە بە هۆی تەرزی ئایینداری, پیشەوەری, باخداریی, هونەر دۆستی، بە تایبەت هونەری گۆرانی، بۆنە و مەراسیمە ئایینی, نیشتیمانی, كۆمەڵایەتییەكان، چێژ و خۆشییەكی تایبەتی هەبووە، ئەوانەی لە دەرەوەی تەوێڵە ڕوویان كردبێتە ئەوێ، هەستیان بە ئەمە كردووە. لە ساڵی1977 ــ 1978، كە پرۆسەی نەگریسی ڕاگواستن لەسەر دەستی رژێمی بە پەندبووی بەعس رووی لە ناوچە سنوورییەكانی كوردستان كرد، زۆر گوند و دێهاتی هەورامانیشی گرتەوە، بەڵام (تەوێڵە و بیارە) بەر ئەو پرۆسەیە نەكەوتن، چونكە كۆمەڵێك كەسایەتی لەو سەرو بەندەدا بە یاداشتنامەیەكەوە سەردانی بەرپرسانی باڵایان لە بەغدا كردو ئەو پەیامەیان گەیاند, ئەو دوو شوێنە لەبەر كۆمەڵێك تایبەتمەندی نابێ رابگوێزرێن. لە ساڵی 1980، بە هۆی بۆردومانی جەنگی وێرانكارانەی عێراق و ئێران، بەرەبەرە دانیشتوانی تەوێڵە، بە نزیكەی 1700 ماڵ بووە ناوچەكەیان بەجێهێشتووە، تا لە ساڵی 1981 بە یەكجاریی چۆڵكراوە, لە دوای راپەڕینەوە بە كۆششی تایبەتی بەشێك لە خەڵكەكەی ئاوەدانكردنەوە دەستی پێكردووە و پرۆسەیەكی جیاواز و قورس بووە، لەبەر سەختی و دووری ناوچەكە، لەبەر ئەوەش ئاوەدانكاری وێرای ماڵ و خانوو دەبوو باخەكانیش بگرێتـەوە، قوتابخانە‌و مزگەوتیش نوێكرانەوە، كەم كەمێ دەزگا حكومییەكان دامەزرانەوە, بەڵام بە گشتی دەسەڵات وەك پێویست بایەخی بە ئاوەدانكردنەوە نەداوە و ئەركی خۆی جێبەجێ نەكردووە. ماوەیەكیش پزیشكی گەورەی جەنگی نێوخۆی حزبە چەكدارەكانی بەركەوتووە و ژیانی تێیدا تێكچووە.\nلەسەرو بەندی هاتنی گروپی توندرەوی بە ناو (انصارلاسلام)یش، كێشەی دیكە روویان لە ناوچەكە كردووە, لێرە دەبێ ئەوە بڵێین, ئەو گرووپە لە هەورامان دروست نەبوو، هەورامان ئەو شوێنە نەبوو كە خۆی توندەروی ئایینی تێدا دروست ببێ، بەڵكو لە شوێنەكانی دیكەی كوردستان خۆیان بە ئەوێ گەیاند, بە داخەوە حیزبەكانی دیكە، نەیانتوانی رێگە لە هاتنی ئەو گرووپە بگرن بۆ ناوچەكە, دەبوو لە دوای ڕاپەرین لە سایەی دەسەڵاتی خۆجێی تایبەتمەندییەكانی هەورامان و فەرهەنگە دەوڵەمەندەكەی كاری بەرنامە دارێژراوی بۆ بكرایە بۆ پاراستن و گەشەپێدانی, بەڵام بە داخەوە تایبەتمەندییە گشتییەكانی ژیانی جاران، بەرە بەرە كاڵبوونەوە, بە تایبەت لە رووی هونەری بیناسازی، باخداری، پیشەی دەستی، نەریتی جوان و پەیوەندی كۆمەڵایەتی. ئێستا بەو هۆیە خەڵكێكی زۆر لە كوردستان و عێراق بۆ گەشتوگوزار روو لە تەوێڵە دەكەن, زیان بە باخ و چەمە ئاوەكان و باخداری گەییشتووە، شتێك لە جوانییە سرووشتییەكە لە دەستدراوە, نەتوانراوە كاروباری گەشتوگوزار بە باشی رێك بخرێ.\nنەبەز هەورامی نووسیار، لە كۆتایی قسەكانیدا، گوتی: "وادەبینم ئێستا ژیان لە تەوێڵە ئەو ژیانە دامەزراوەی جاران و ساڵانی پەنجا, شەست, حەفتاكان نییە, بەشێكی زۆر لە خەڵكی تەوێڵە بە سەر سلێمانی و هەڵەبجەی شەهید‌و هەڵەبجەی تازە دابەش بوون، ئێستا تەنیا نزیكەی 750 ماڵ نیشتەجێ تەوێڵەن, شایانی باسكردنە لە وتاری سەرەتای یەكێك لە رێورەسمەكانی (ساڵانە رۆژی تەوێڵە (2008) مەڵبەندی ررۆشنبیری هەورامان) ئاماژەیەك بە وەكرا: "ئێمە رازیین لە رووی ئاوەدانی و خزمەتگوزاری هەر نەبێ بمانگێرنەوە بۆ ساڵی1957". هۆكاری ئەمە بەگشتی بۆ دۆخ و قەیران و كێشە گشتییەكانی هەرێم دەگەڕێتەوە. لەگەڵ ئەم هەموو كێشەیە، ئێستا تەوێڵە خاوەنی سەرمایەیەكی گەورەی مرۆییە لە هەموو روویەكەوە, بناخە و بنەماكانی ژیانێكی تایبەتی هەر تێدا ماون، دەكارێت تایبەتمەندییەكانی ببوژێنرێنەوە و گەشەی زێتریشیان پێبدرێت".


هه‌موومان ئاگادارین كه له‌مانگی 12ی 2019ه‌وه له‌وكاته‌وه هه‌واڵه‌كانی جیهان باسوخواسی بڵاوبوونه‌وه‌ی ڤایرۆسێكیان راگه‌یاند له‌شاری وهانی چین كه به (Covid-19) ناسێنرا، زۆر به‌خێرایی ئه‌و ڤایرۆسه له هه‌موو جیهاندا بڵاوبۆوه، چونكه ڤایرۆسه‌كه جۆرێكی نوێ و ناوازه بوو، راگه‌یاندنه‌كان به‌شێوه‌یه‌كی زۆر به‌ربڵاو كه‌وتنه باسكردنی مه‌ترسیه‌كانی و ترسناكیی له‌سه‌ر گیان و ژیانی مرۆڤ.\nچونكه به‌شێكی تر له ڤایرۆسه‌كانی ئه‌م خێزانه كه پێشتر بڵاوده‌بوونه‌وه له ئاژه‌ڵه‌وه ده‌گوازرانه‌وه بۆ مرۆڤ، به‌ڵام له مرۆڤه‌وه نه‌ده‌گوازرانه‌وه بۆ مرۆڤ، به‌ڵام هه‌رزوو ئه‌وه ساغ كرایه‌وه كه ئه‌م ڤایرۆسه نوێیه به‌خێرایی ده‌گوازرێته‌وه له تووشبوویه‌كه‌وه بۆ كه‌سانی ساغ، (هه‌ندێك له زانیارییه‌كان وایان راده‌گه‌یاند كه له‌وانه‌یه یه‌ك كه‌سی تووشبوو 10 كه‌سی ساغ تووش بكات. به‌مه‌ش ترسێكی زۆری له سه‌رتاسه‌ری جیهاندا دروستكرد كه هه‌موو كه‌رته‌كانی ژیان تووشی شڵه‌ژان و وه‌ستاندن و زیان بوونه‌وه. لێره له كوردستان له كۆتایی مانگی 2 ی 2020 واته دوو سێ مانگ به‌رله‌وه‌ی ساڵی خوێندن كۆتایی پێبێت و بێ كه‌م و كوڕی و ته‌واو، بڕیاری داخستنی ده‌رگای خوێندنگاكان و زانكۆكان درا. واتا كه‌رتێكی زۆر هه‌ستیاری ناو كۆمه‌ڵگه تووشی وه‌ستان و داخستن بوو. هه‌رچه‌نده له مانگی ئایاردا بۆ ماوه‌ی چه‌ند هه‌فته‌یه‌ك خوێندنی ئه‌له‌كترۆنیی پاڵپشتكاریی نا ئیلزامی له خوێندنی باڵا بڕیاری لێدرا، وه‌ك دۆخێكی ناچاری نه‌خوازراو، به‌ڵام چونكه دۆخه‌كه له‌ناكاو هاته كایه‌وه، له‌لایه‌ك ژێرخانی زانكۆكان و توانای مامۆستاكان له‌و ئاسته‌دا نه‌بوون، له‌لایه‌كی دیكه‌شه‌وه خوێندكاران و ژێرخانی ته‌كنۆلۆژیی كوردستان له‌بارنه‌بوو پرۆسه‌كه به‌كه‌موكوڕییه‌وه به‌ڕێكرا و زیانه‌كانی له كۆتایی ساڵی خوێندن و له ئاماره‌كان ده‌رچوو كه قۆناغی 12ی ئاماده‌یی و ته‌واوی قۆناغه‌كانی تری خوێندن هه‌م رێژه‌ی ده‌رچوونی زۆر و نائاسایی، هه‌م هێنانی كۆنمره‌ی زۆر به‌رز و نا ئاسایی بینران.\nبه‌هه‌رحاڵ ساڵێكی پڕ گرفت به‌ڕێكرا، به‌ڵام ده‌توانم بڵێم ساڵه‌كه به گشتی 70-75% له ساڵانی پێش خۆی ده‌چوو. واته به ئاست و توانستێكی نزمتر و به‌بوونی گرفت و كێشه‌یه‌كی نوێوه به‌ڕێكرا. ئه‌وه‌ی ده‌مه‌وێت بیلێم زۆر لایه‌ن و ده‌زگا و به‌رپرسان و ده‌زگاكانی تری په‌یوه‌ندیدار و رێكخراوه‌كانی پیشه‌یی و كۆمه‌ڵی مه‌ده‌نی و كه‌سوكاری خوێندكار و ………. هتد ، هاوكار و پاڵپشت و هانده‌ر نه‌بوون بۆ به‌ڕێوه‌چوونی خوێندنی ئه‌له‌كترۆنی، یاخود ئۆن-لاین. ئه‌گه‌رنا ده‌توانرا باشتر و چڕتر پرۆسه‌كه به‌ڕێوه‌ببرێت. زانكۆكان تاڕاده‌یه‌كی باش بۆ ئه‌مساڵی خوێندن (2020-2021) خۆیان بۆ خوێندنی (ئه‌له‌كترۆنی، ئۆن-لاین) ئاماده كردبوو و پلاتفۆرمی تایبه‌ت به زانكۆكان ئاماده‌كرابوون، هه‌ربۆیه‌ش بڕیاری خوێندن به شێوازی (Blended Learning) درا . واته خوێندنی ئاوێته، به‌ڵام ئه‌وه‌ی راستی بێت له‌مپه‌ره‌كانی به‌رده‌م خوێندنی ئۆن- لاین له‌زۆر به‌ش و قۆناغ و پسپۆڕیی هه‌ر ماون و به‌ته‌واوی خه‌ڵك و خوێندكار قبووڵی نه‌كردووه، ئه‌ویش هۆكاری زۆری هه‌یه، كه لێره‌دا ئاماژه به‌چه‌ند هۆكارێكیان ده‌كه‌ین: هۆكاره هه‌ره دیارو به‌رچاوه‌كان\n1-به‌گشتی خوێندنی ناو هۆڵ و رووبه‌ڕوو چاكتره و به‌هێزتره له خوێندنی ئه‌له‌كترۆنی و ئۆن- لاین.\n2-ژێرخانی ته‌كنۆلۆژیی هه‌رێم وه‌ك پێویست نییه و كه‌مو كوڕیی زۆره.\n3-هه‌ندێك ململانێی سیاسی و ناكۆكی، كاریگه‌ریی نێگه‌تیڤی هه‌یه.\n4-به‌داخه‌وه به گشتی له كوردستان خه‌ڵك ته‌مبه‌ڵ بووه و ئاره‌زووی ئه‌وه‌ی هه‌یه به كه‌مترین ماندووبوون و كات باشترین ده‌ستكه‌وت و پله و پایه‌ی ده‌ست بكه‌وێت، به‌ڵام ئه‌م پرۆسه نوێیه ماندووبوونی زیاتری ده‌وێت و كات ته‌رخانكردن و سه‌لیقه‌یه‌كی باشی پێویسته.\n5-دۆخی دارایی و حوكمڕانی و بێ متمانه‌یی خه‌ڵك به حكومه‌ت و نه‌بوونی مووچه و كارو كاسبی و پڕۆژه، خه‌ڵكی له حكومه‌ت دڕدۆنگ كردووه، به ئاسانی نایه‌نه ژێرباری بڕیاره‌كانییه‌وه.\n6-تا كاتێكی دره‌نگ و بڵاوبوونه‌وه‌ی خێرا و زیادبوونی رێژه‌ی تووشبووان و مردووان، خه‌ڵك بڕوای به نه‌خۆشییه‌كه و ئاماره‌كانی حكومه‌ت نه‌ده‌كرد و ئێستا خه‌ڵك وه‌ك نه‌خۆشییه‌ك و دۆخێكی موزمین سه‌یری ده‌كات.\nلێكه‌وته‌كانی ئه‌م دۆخه\n*ئه‌گه‌ر كار وابڕوات، تا ماوه‌یه‌كی درێژتر له‌ئێستا له‌خوێندنی په‌روه‌رده (بایكۆت) كردن به‌رده‌وام بێت و بابه‌تی خوێندنی ئه‌له‌كترۆنی و دۆخی مووچه و ژیان باشتر نه‌كرێت، زیانێكی گه‌وره به‌هه‌ردوو كه‌رتی په‌روه‌رده و خوێندنی باڵا ده‌كه‌وێت .\n*دۆخه‌كه پێویستی به هه‌ماهه‌نگی هه‌موولایه‌كه حكومه‌ت ده‌بێت جیاكاریی بكات له نێوان پێویست و پێویست تردا، چونكه ئه‌وه رێگه راسته‌كه‌یه و ده‌كرێت چه‌ند فه‌رمانگه‌یه‌ك دابخرێت، به‌ڵام خوێندن و فێربوون خوێندنی باڵا هه‌ر وه‌ستان و به‌جێمانێك زیانی گه‌وره‌ی پێ ده‌گه‌یه‌نێت و له‌سه‌ر خێزانی خوێندكارانیشه كه تاچه‌ند ده‌كرێت هاوكاربن و هانی په‌روه‌رده و زانكۆكان بده‌ن كه ئه‌م ئه‌ركه باشتر و چالاكتر رابپه‌ڕێندرێت .\nهیچ عه‌یبه‌یه‌كی تێدا نییه سه‌یری جیهانیش بكه‌ین كام میكانیزمی مامه‌ڵه‌كردن له‌گه‌ڵ ئه‌م ڤایرۆسه و په‌یڕه‌وكردنی چالاكتر و كه‌م زیان تره، ئه‌و شێوازه په‌یڕه‌و بكه‌ین. له‌گه‌ڵ هه‌موو ئه‌مانه‌شدا ده‌بێت رێنماییه خۆپارێزییه‌كان به‌رده‌وام جه‌ختی له‌سه‌ر بكرێته‌وه و لیژنه و به‌رپرسی بۆ دابندرێت و چاودێریی بكرێت.\nوه‌ك باسیشم كرد پێویسته حكومه‌ت به‌گشتی و به‌تایبه‌تی ئه‌نجومه‌نی وه‌زیران هه‌نگاوی جدی تر و كرداری تر بهاوێژێت بۆئه‌وه‌ی له‌لایه‌ك ئاوڕ له مووچه و ژیانی مامۆستایانی هه‌ردوو وه‌زاره‌ت بداته‌وه و له‌لایه‌كی دیكه‌شه‌وه چی پێویسته له بابه‌تی خۆپارێزیی و پاك و خاوێنی بیگرێته‌به‌ر و بودجه‌ی تایبه‌تی بۆ ته‌رخان بكات بۆئه‌وه‌ی ساڵی خوێندن به‌مانای خوێندن نه‌فه‌وتێت، چونكه زیانه‌كان چه‌نده زۆرن، ئه‌گه‌ر خوێندنی ساڵ رابگیرێت و ده‌رگای دامه‌زراوه‌كانی خوێندن و په‌روه‌رده دابخرێن، ئه‌وا زیانه‌كانی خوێندنی پچڕ پچڕ و ناته‌واو و ته‌نها به‌ڕێكردن و بڕوانامه پێدانی ره‌مه‌كی هیچ كه‌متر نییه له زیانی ڤایرۆسه‌كه و بگره له‌وانه‌یه زیاتریش بێت، چونكه سروشتی ده‌روونی مرۆڤ وایه، هه‌ركاتێك به ره‌سمی و به‌یاسایی بڕوانامه‌یه‌كی نه‌بێت و به‌ده‌ست نه‌هێنابێت و دیكۆمێنتی نه‌درابێتێ، قبووڵی ده‌كات و رازی ده‌بێت له ئاست و توانست و مافی خۆی، به‌ڵام هه‌ركاتێك مرۆڤه‌كان بڕوانامه‌یه‌كی بێ ناوه‌ڕۆك و به‌تاڵیشی پێ درابێت، به‌ڵام به ره‌سمی و یاسایی و دۆكیومێنت بێت، ئه‌وا خۆی لێ ده‌گۆڕدرێت و خۆی به خاوه‌ن ماف ده‌زانێت و له‌ولاشه‌وه كومه‌ڵگه و ده‌زگاكانی حوكمڕانی و… هتد، زیانمه‌ندی گه‌وره ده‌بن و كاریگه‌ریی خراپ به‌جێ ده‌هێڵێت، تا كار ده‌گاته په‌یوه‌ندیی كۆمه‌ڵایه‌تی و ژیان به گشتی.\n* *سه‌رۆكی زانكۆی كۆیه\n170 جار خوێندراوه‌ته‌وه | Sunday, November 1, 2020


سلێمانی، لە مەراسیمێکدا ئازاد کردنی ڕەقە پیرۆزکرا – کوردی – RojNews.News\nسلێمانی، لە مەراسیمێکدا ئازاد کردنی ڕەقە پیرۆزکرا\n02/03/2020 - 4:13:32 pm\nهەینی, 20 أكت 2017 – 16:13\nبۆ پیرۆزکردنی ئازادکردنەوەی شاری ڕەقە، نوێنەرایەتی خۆسەری دیموکراتی ڕۆژئاوای کوردستان لە باشوری کوردستان، سیمینارێکیان لە شاری سلێمانی ڕێکخست و تێیدا چەندین وتار پێشکەشکرا.\nکاتژمێر ٢:٣٠ پاشنیوەڕۆی ئەمڕۆ، لە هۆڵی ئەکواپارک لە شاری سلێمانی، بۆ پیرۆزکردنی ئازادکردنەوەی شاری ڕەقە لەلایەن هێزەکانی سوریای دیموکراتەوە، نوێنەرایەتی خۆسەری دیموکراتی ڕۆژئاوای کوردستان لە هەرێمی کوردستان، مەراسیمێکیان ڕێکخست.\nمەراسیمەکە بەشداری ژمارەیەکی بەرچاو لە پەنابەرانی ڕۆژئاوای کوردستان لە هەرێمی کوردستان و ژمارەیەک لە نوێنەرانی حزب و لایەنە سیاسییەکان، بە ساتێک وەستان بۆ ڕێزگرتن لە خوێنی شەهیدان دەستیپێکرد.\nلە سەرەتای سیمینارەکەدا، وتاری کۆنگرەی ستار لەلایەن جیهان خەلیل نوێنەری ڕکخراوەکە لە باشوری کوردستان، دواتریش وتاری نوێنەرایەتیی پارتی یەکێتی دیموکراتی-پەیەدە، لەلایەن سلێمان عەرەب نوێنەری پەیەدە لە هەرێمی کوردستان، بە زمانی عەرەبی پێشکەشکران.\nدواتر وتاری کۆمیتەی خانەوادەی شەهیدانی پەکەکە لە باشوری کوردستان، لەلایەن ئیبراهیم محەمەد، ئەندامی کۆمیتەکە پێشکەشکرا و وتی:”سەرکەوتنی شاری ڕەقە، هیوایە بۆ گەلی کورد لە هەر چوارپارچەی کوردستان و ڕۆژهەڵاتی ناوەڕاست، ئەم شۆڕشە ئێستا پێشەنگایەتی ڕۆژهەڵاتی ناوەڕاست دەکات، هەروەها پلانگێڕێییەکانیش بەرامبەر سەرکەوتنی شاری ڕەقە و گەلی کورد فراوانتر دەبن”.\nدواتر، ئاراس وەلی ئەندامی جڤاتی نیشتمانی بزوتنەوەی گۆڕان وتارێکی پێشکەشکردو، وتی:”سەرکەوتنی شۆڕشی گەلی کورد لە ڕۆژئاوای کوردستان، ئیلهام بەخشە بۆ شۆڕشی کورد لە هەرچوارپارچەی کوردستان، ئێمە ئەم سەرکەوتنانە بەرز دەنرخێنین”.\nئاراس، وتیشی:”لە باشوری کوردستان بە ئەقڵییەتی خێڵ، حزب و بنەماڵە مامەڵە لەگەڵ دەستکەوتەکان کراوە، بۆیە ئەمەی کە ئێستا ڕوو دەدات لە باشور، بەرهەمی ٢٦ ساڵی حوکمی ئەم حزب و عەقڵییەتانەیە”.\nهەر لە درێژەی سیمینارەکەدا، ڕووناک مەجید، جێگری هاوسەرۆکانی تەڤگەری ئازادی کۆمەڵگەی کوردستان، وتارێکی پێشکەشکردو، وتی:”ئازادی ڕقە هەنگاوێکی نوێیە بۆ ڕۆژهەڵاتی ناوەڕاست، ئێمە کۆنفیدراڵیزمی دیموکراتی بە گونجاوترین سیستەم دەزانین بۆ کوردستان و ڕۆژهەڵاتی ناوەڕاست، کە ئەو سیستەمەش ئێستا لە ڕۆژئاوای کوردستان بەرجەستە دەکرێت”.\nلە کۆتایی مەراسیمەکەدا، جاویدان حەسەن نوێنەری خۆسەری دیموکراتی ڕۆژئاوای کوردستان لە هەرێمی کوردستان، وتارێکی پێشکەشکرد، تیایدا وێڕای بەخێرهێنانی ئامادەبووان، وتی:”شەڕی ئازدی شاری ڕەقە، لەپێناو مرۆڤایەتیدا بوو”.\nجاویدان حەسەن، وتیشی:”کاتێک هێزەکانی سوریای دیموکرات بە پێشەنگایەتی یەکینەکانی پاراستنی گەل-یەپەگە دروستکرا، هەموو پێکهاتەکانی باکوری سوریا تیایدا بەشداربوون، بۆیە بڕیاری پاراستنی باکوری سوریا-یان دا”.\nنوێنەری خۆسەری دیموکراتی ڕۆژئاوای کوردستان لە هەرێمی کوردستان، دەشڵێت:”بڕیاری ئازادکردنەوەی ڕەقەی پایتەختی داعش، بۆ پاراستنی باکوری سوریا و ڕۆژئاوای کوردستان بوو، چونکە باکوری سوریا پارێزراو نەبوو، کە دەوڵەتێکی تیرۆرستی دراوسێی بێت، بۆ تۆڵەسەندنەوەی ژنانی شەنگال بوو”.\nجاویدان حەسەن، باسی لە گرنگی ئازادکردنی شاری ڕەقە کردو، وتی:”شاری ڕەقە دەکەوێتە ناوەڕاستی سوریاوە، ڕەقە دراوسێی پێنج پارێزگای سوریایە، ئەوەی ڕەقە کۆنترۆڵ بکات، واتە داهاتووی سوریای کۆنترۆڵ کردووە، خۆشبەختانە ئەوەش بەدەستی شەڕڤانانی هێزەکانی سوریای دیموکرات بوو”.\nجاویدان حەسەن نوێنەری خۆسەری دیموکراتی ڕۆژئاوای کوردستان لە هەرێمی کوردستان، ئەوەشی خستەڕوو، کە ئێستا ٪٢٥ی خاکی سوریا لە دەستی هێزەکانی سوریای دیموکراتە.\nمەراسیمەکە بە پیشاندانی کورتە فلمێک لە ڕێگەی داتاشۆە لەسەر جەنگی مەزنی ئازادکردنی شاری ڕەقە کۆتایی پێهات.\nهەپەگە کوژرانی ٤٢ سەربازی تورکیای ڕاگەیاند.. نوێکراوەتەوە\nقەڵادزێ، کۆمەک بۆ ئاوارەکانی کەرکوک و خورماتوو کۆدەکرێتەوە


10 نیشانە توشبوون بە شێرپەنجە ئاشكرا دەكات\nشێرپەنجە یەكێكە لەو نەخۆشیانەی بەهۆیەوە ساڵانە چەندەها كەس گیان لە دەست دەدەن ، زیاتر لە 200 جۆری نەخۆشی شێرپەنجە لە جيهاندا هەیە و بڵاوترینیان شێرپەنجەی پرۆستات و مەمك و هێلكەدان و قۆڵۆن و میزەڵدان و منداڵدانە ،چەند نیشانەیەك هەیە توشبوون بەم نەخۆشییە ئاشكرا دەكات لەوانەش:\n1- خوێن لێڕۆشتنی بەردەوام بەشێوەیەكی ناسروشتی لەڕێی كۆمەوە یان لەڕێی دەرچەی میزەوە ، ئەم حاڵەتە دوو نبشانەن بۆ توشبوون بەنەخۆشی شێرپەنجەی قۆڵۆن و میزەڵدان و خوێن ، لەكاتێكدا ئەم حاڵەتە ناسروشتیەت هەبوو دەست بەجێ سەردانی پزیشك بكە بۆ ئەوەیی جۆری نەخۆشیەكەت دەستنیشان بكات .\n2- گۆڕینی ڕەنگی نینۆكەكان و دەركەوتنی هێڵی ڕەش و قاوەی نیشانەیە بۆ توشبوون بەشێرپەنجەی پێست و گۆڕینی ڕەنگی نینۆكەكان بۆ زەرد بەمانای توشبوون دێت بە شێرپەنجەی جگەر .\n3- دروست بوونی ئازار لە گەدە و ناوسكدا ڕەنگە نیشانە بێت بۆ دروست بوونی كیس لە هێلكەداندا و ئەمەش نیشانە دەبێت بۆ توشبوون بە شێرپەنجەی منداڵدان .\n4- هەبوونی ئازار بەشێوەیەكی بەردەوام زیاتر لە مانگێك لە تەواوی ئەندامەكانی جەستەدا نیشانەیە بۆ توشبوون بەنەخۆشیەكانی شێرپەنجە و لەو كاتەدا كە ئازاری تەواوی ئەندامەكانی جەستەت دەبێت پێویستە زوو سەردانی پزیشك بكەیت .\n5- دەركەوتنی خاڵ و پەڵە لەسەر پێست لەپڕێكدا بێئەوەی هۆكارێكی دیاریكراو هەبێت .\n6- دەركەوتنی هەڵئاوساوی لەسەر پێست و هەستكردن بە سوتانەوەی گەدە بەشێوەیەكی بەردەوام .\n7- هەناسە توندی بەشێوەیەكی بەردەوام ڕەنگە نیشانە بێت بە توشبوون بەشێرپەنجەی سی .\n8- ماندوێتی و لاوازی بەردەوامی جەستە .\n9- لەدەستدانی كێش بەشێوەیەكی بەرچاو بێئەوەی ڕێجیم بكەیت ئەمە لەوكەسانەدا دەردەكەوێت كە توشبوون بە شێرپەنجەی مەمك و سيیەكان ، ئەو كەسانەی توشی شێرپەنجەی جگەر دەبن ئارەزووی نانخواردنیان كەمدەبێتەوە و بەوهۆیەوە كێشیان دادەبەزێت .\n10- هەڵئاوسانی جەستە بێئەوەی هۆكارێكی دیاریكراو هەبێت\n2016-06-01 |5138 جار خوێندراوەتەوە|


دۆزرانەوەی تەرمی کۆڵبەرێک لە چالدێران و کوژرانی کۆڵبەریکی دەستبەسەر کراو لە ماکۆ\n16:28 - 9 April 2020\nهەنگاو: تەرمی کۆڵبەرێک لە بەرزاییەکانی چالدران دۆزرایەوە و زانیاریەکان باس لەوە دەکەن کە ئەو کۆڵبەرەی سێ ڕۆژ پێش لە ماکۆ کوژراوە، سەرەتا لەلایەن هێزە چەکدارەکانی ئێرانەوە دەستبەسەر و دواتر کوژراوە.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، ئەمڕۆ پێنج شەممە ٢١ی خاکەلێوەی ٢٧٢٠ (٩ی ئاوریلی ٢٠٢٠)، تەرمی کۆڵبەرێکی خەڵکی چالدێران بە ناوی ”عەسکەر محەمەدی“ تەمەن ٤٠ ساڵ لە بەرزایەکانی گوندی ”نەبی کەندی“ ئەو شارە و لەلایەن خەڵکی ناوچەکەوە دۆزراوەتەوە.\nئەو کۆڵبەرە چوار ڕۆژ پێش بە مەبەستی کۆڵبەری ڕووی لە بەرزاییەکانی ئەو ناوچە کردبوو و لەوکاتەوە چارەنووسی نادیار بوو و بە هۆی سەرما بردووییەوە گیانی لە دەست داوە.\nلەلایەکی دیکەوە و بە پێی ئەو زانیاریانەی کە بە هەنگاو گەیشتووە، بورهان جنیکانلو، ئەو کۆڵبەرە لاوەی خەڵکی ماکۆ کە ڕۆژی دووشەممە بە تەقەی هێزە چەکدارەکانی ئێران گیانی لە دەست دا، سەرەتا دەستبەسەر و دواتر لە ەمودایەکی نزیکەوە تەقەی لێکراوە.\nکۆڵبەرێک کە لەگەڵ بورهان و باقی کۆڵبەرەکانی دیکە بووە لەوبارەوە بە هەنگاوی ڕاگەیاند کە، هێزە چەکدارەکانی جێگیر لە بورجەکی ٤٦ی ناوچەی سنووری بازرگان، بورهان و دوو کۆڵبەری دیکەیان دەستبەسەر کردووە و فەرماندەی ئەو بورجەکە بورهانی لە مەودای چەند مەتری داوەتە بەر دەستڕێژی گوللە و دوو کۆڵبەرەکەی دیکەش دوای بینینی ئەو دیمەنە ویستوویانە هەڵبێن کە لەلایەن هەمان کەسەوە تەقەیان لێکراوە و بە سەختی بریندار کراون.


هاوپه‌یمانى فه‌تح: پشتیوانى ئه‌ركى حكومه‌ت ده‌كه‌ین له‌نه‌هێشتنى گه‌نده‌ڵى\nالسبت 04 تموز 2020 - 13:26\nهاوپه‌یمانى فه‌تح پشتیوانى وپشتگیرى خۆى بۆ حكومه‌ت وده‌زگا جدییه‌كان ده‌ڕبڕى له‌پرسى نه‌هێشتنى گه‌نده‌ڵى\nكه‌ریم به‌لداوى په‌رله‌مانتارى هاوپه‌یمانى فه‌تح له‌لێدوانێكى بۆ ئاژانسى هه‌واڵى عێراقى(اه‌ع)ڕایگه‌یاند"هاوپه‌یمانێتییه‌كه‌ى پشتیوانى هه‌ر ئه‌ركێك ده‌كات ،چ له‌لایه‌ن حكومه‌ته‌وه بێت یان ده‌زگاكانى ،وه‌كو ده‌سته‌ى ده‌ستپاكى ودارایی ودادگاكان بۆ نه‌هێشتنى گه‌نده‌ڵى"،ئه‌وه‌یشى خسته‌ڕوو"له‌پێشینه‌ى هاوپه‌یمانێتییه‌كه‌ى له پشتیوانیكردنى سه‌رۆك وه‌زیران ،به‌ره‌نگاربوونه‌وه‌ى سه‌رچاوه‌كانى گه‌نده‌ڵییه كه‌له‌وڵاتدا بڵاوبۆته‌وه".\nبه‌لداوى وتیشى"كه‌مته‌رخه‌مى ڕوون وئاشكرا هه‌یه له‌كارى ده‌زگاكان ،وبۆ چه‌ندین هۆكار ده‌گه‌رێته‌وه له‌نێویشیاندا سازانى سیاسى ونه‌بوونى كارى جددى بۆ نه‌هێشتنى گه‌نده‌ڵى ،كه‌حكومه‌ته‌كانى پێشوو به‌ده‌ستییه‌وه ده‌یانناڵاند".\nپێشووتریش فراكسیۆنى حیكمه‌ى نوێنه‌رایه‌تى ڕاگه‌یاندبوو هه‌نگاوه‌كانى حكومه‌ت تاوه‌كو ئێستا ئه‌رێنین ،دووپاتیشیكرده‌وه هاوپه‌یمانى "عێراقیون"پاڵپشتى میكانزمه‌كانى بنیاتنانى وڵات وڕاستكردنه‌وه‌ى ڕێره‌وه هه‌ڵه‌كان ده‌كات.\n1.حه‌كیم سه‌ركۆنه‌ى هێرشى فڕۆكه‌وانى توركیا بۆ ناوچه‌ى سیده‌كان ده‌كات\n2.ئه‌نجومه‌نى وه‌زیران ژماره‌یه‌ك بڕیارى ده‌ركرد\n3.سەرۆکایەتی کۆمار سەرکۆنەی هێرشەکەی تورکیای لە ناوچەی سیدەکان کرد و بە "پێشێلکارییەکی مەترسیداری سەروەریی عێراق"ی وەسفکرد\n4.كه‌عبى داوای لە ئەنجومەنی ئاسایشی نێودەوڵەتی کرد بەپەلە دەستێوەردان بکات بۆ راگرتنی پێشێلکارییەکانی تورکیا


شەوی رابردوو پورتوگال و فەڕەنسا لە قۆناغی یەکەمی لیگی نەتەوەکانی ئەوروپا رووبەڕووی یەکتری بوونەوە و یارییەکی بێ رۆح و گیانیان پێشکەش کرد و بە ئەنجامی 0-0 گەڕانەوە بۆ ماڵەوە. "فێرناندۆ سانتۆس"ـی راهێنەری پورتوگال لە کۆتایی یارییەکەدا گوتی لەم یارییەکە رازی نەبووە و ئەم دوو یانەیە زۆر بە پارێزەوە ئەم یارییەیان ئەنجامدا.\nلەم یارییەدا کە تەنها 1000 تماشاوان بەشدار بوون دوو یانە ئەورووپیەکە بە لەشگرێک لە ئەستێرەکانی جیهانی تۆپی‌پێوە رووبەڕووی یەکتری بوونەوە. لەم یارییەدا فەڕەنسا بەتەما بوو تۆڵەی شکەستەی ساڵی 2016 لە پورتوگاڵ بسێنێتەوە بەڵام نەیتوانی ئەم ئامانجەی بێنێتە دی.\nسانتوس گوتی: "ئەم دوو یانەیە لەڕادەبەدەر هاوسەنگ یاریان کرد و هیچ هێرشێکی جیدی لەسەر هیچ کامەیان دروست نەبوو، وەک ئەوەی بە رێزێکی تێکەڵ بە شەرمەوە یاری بکەن. ئەگەرچی زۆرینەی ئەستێرە گرنگەکانی تۆپی‌پێ شەوی رابردوو لە یاریگەکەدا بوون بەڵام یارییەکی کواڵیتی بەرزمان نەبینی".


“نزیكەی دوو ملیۆن كەس لە ئێران بژیوی ژیانیان بۆ دابین ناكرێت” – زاگرۆس پۆست\nماڵەوە / ئێران / “نزیكەی دوو ملیۆن كەس لە ئێران بژیوی ژیانیان بۆ دابین ناكرێت”\n“نزیكەی دوو ملیۆن كەس لە ئێران بژیوی ژیانیان بۆ دابین ناكرێت”\nپێنج شه‌ممه 12 ته‌مموز 2018\tئێران, کۆمەڵایەتی, مافی مرۆڤ, هەواڵ 61 جار خوێنراوه‌ته‌وه\nجێگری وەزیری رفای ئێران ڕۆژی چوار شەممە ٢٠ی پووشپەڕ ڕایگەیاند لانیکەم یەک ملیۆن و٦٠٠ هەزار کەس لە ئێراندا “توانای کڕینی خواردەمەنی‌و پێداویستی سەرەتایی ژیانیان نیە”.\nناوبراو لە لێداونێك بۆ هەواڵنێری فارس، پێناسەی هێڵی هەژاریی دەكات‌و دەڵێت ئەو كەسانەی داهاتیمانگانەیان بەشی دابنیكردنی خۆراكی خێزانەكەیان ناكات وەك چینی هەژار پێناسە دەكرێن‌و لە ژێر هێڵی هەژاریدا دەژین.\nئەم كاربەدەستەی كۆماری ئیسلامی، دان بەوەدا دەنێت كە 33%ی خەڵكی ئێران توانای دابینكردنی بژیوی ژیان‌و پێداویستییە سەرەتاییەكانیان وەك پەروەردە، تەندروستی‌و دەرمان.. نیە.\nبە وتەی جێگری وەزیری رفا:بە باوڕی دەروونی جیهانی ژومارەی ئەو کەسانەی کە لە ژێر هێڵی هەژاریدا لە ئێراندا ژیان بە سەر دەبەن چوار لە سەدە بەڵام بە باوڕی ئێمە دوولە سەدایە.\nئەم قسانە لە کاتێکدایە کە پێشتر پسپۆڕێکی ئابووری ڕایگەیاندە بوو،ژمارەی ئەو کەسانەی کە لە ئێران لە ژێر هێڵی هەژاریدان پێنج ملیۆن کەسن.\nحسێن ڕاغفەر پسپۆڕێ بواری ئابووری پێشتر وتوبووی کە شەش لە سەدی ٨٠ ملیۆن کەسی ئێران واتە نزیكەی پێنج ملیۆن کەس لەخەڵكی ئێران، لە ژێر هێڵی هەژاریدان و تەنانەت ناتوانن خۆاردنی رۆژانەیان دابین بکەن.\nسێ شه‌ممه 6 ئه‌یلول 2016\t6,842


ئه‌عڕه‌جى:عێراق ده‌یه‌وێت په‌یوه‌ندییه‌كانى له‌گه‌ڵ ده‌وروبه‌رى هه‌رێمى ونێوده‌وڵه‌تى به‌هێز بكات » پێگەی تۆڕی میدیای عێراقی\nئه‌عڕه‌جى:عێراق ده‌یه‌وێت په‌یوه‌ندییه‌كانى له‌گه‌ڵ ده‌وروبه‌رى هه‌رێمى ونێوده‌وڵه‌تى به‌هێز بكات\nقاسم ئه‌عڕه‌جى ڕاوێژكارى ئاسایشى نه‌ته‌وه‌یی،ئه‌مڕۆ یه‌كشه‌ممه،دووپاتیكرده‌وه،عێراق ده‌یه‌وێت په‌یوه‌ندییه‌كانى له‌گه‌ڵ ده‌وروبه‌رى هه‌رێمى ونێوده‌وڵه‌تى به‌هێز بكات.\nنوسینگه‌ى ڕاگه‌یاندنى ئه‌عڕه‌جى له‌ڕاگه‌یه‌ندراوێكدا كه‌ده‌ستى ئاژانسى هه‌واڵى عێراقى(اه‌ع)كه‌وتووه،ڕایگه‌یاند"ئه‌عڕه‌جى پێشوازیكرد له‌میشێل رینتیاز باڵیۆزى هۆڵه‌ندا له‌به‌غد"،وتیشى"هه‌ردوولا له‌باره‌ى به‌هێزكردنى په‌یوه‌ندییه دوولایه‌نه‌كانى نێوان عێراق وهۆڵه‌ندا وڕێكاره‌كانى به‌ره‌وپێشبردنیان تاوتوێكردووه،له‌پێناو خزمه‌تكردنى به‌رژه‌وه‌ندى هه‌ردوو وڵات وگه‌لى دۆستدا".\nوتیشى"له‌دیداره‌كه‌دا دۆسییه‌ى كه‌مپى ئاواره‌كان وپه‌یوه‌ندییه‌كان له‌گه‌ڵ هاوپه‌یمانى ناتۆ وكاركردن بۆ به‌هێزكردنى وبه‌رده‌وامیدان به‌پشتیوانیكردنى عێراق له‌به‌ره‌نگاربوونه‌وه‌ى تیرۆر وپته‌وكردنى ئاسایش وسه‌قامگیرى خراوه‌ته به‌ر باس"،ئه‌وه‌یشى خسته‌ڕوو"ئه‌عڕه‌جى جه‌ختیكرده‌وه عێراق ده‌یه‌وێت په‌یوه‌ندییه‌كانى له‌گه‌ڵ ده‌وروبه‌رى هه‌رێمى ونێوده‌وڵه‌تى به‌هێز بكات،له‌پێناو خزمه‌تكردنى ئاسایش وبه‌رژه‌وه‌ندى وڵاتان ودوورخستنه‌وه‌یان له‌قه‌یرانى زیاتر".


شاسوار عەبدولواحید، سەرۆكی جوڵانەوەی نوێ وەڵامی "بانگەشە"كانی سەرۆكی حكومەت سەبارەت بە "دەستكەوتەكان"ی 100 رۆژی كاركردنی كابینەی حكومەتەكەی دەداتەوەو دەڵێت؛ پێوەر بۆ باشی و خراپی حكومەتێك لەهەمو دنیادا خزمەتگوزارییەو وەڵامی هاوڵاتیانە نەك قسەی بەردەم شاشەكان.\nئاوێنە: دوێنێ(شەممە)، مەسرور بارزانی، سەرۆكی حكومەتی هەرێمی كوردستان، لە پەیامێكدا باسی لە 100 رۆژی یەكەمی كاركردنی كابینەی حكومەتەكەی كردبو كە تێیدا بە قسەی خۆی "دەستكەوتەكان"ی ئەو ماوەیەی خستۆتەڕو.\nشاسوار عەبدولواحید، ئەمشەو(یەكشەممە)، لەپەیامێكی ڤیدیۆییدا وەڵامی ئەو پەیامەی سەرۆكی حكومەتی دایەوە كە بە "بانگەشە" ناوی بردوە.\nسەرۆكی جوڵانەوەی نەوەی نوێ وتویەتی"ئێمە وەك جوڵانەوەی نەوەی نوێ و وەك هێزێكی ئۆپۆسیۆن بە پێویستمان زانی وەڵامی ئەو بانگەشانەی حكومەتی هەرێمی كوردستان بدەینەوە كە گوایە لە 100 رۆژی یەكەمی دەستبەكاربونیاندا خزمەتی هاوڵاتیانیان كردوە یاخود ژیانی خەڵكیان گۆڕیوە."\nسەبارەت بەوەی لەپەیامەكەیدا سەرۆكی حكومەت باسی لە زیادكردنی داهاتی ناوخۆی كردوە. شاسوار عەبدولواحید وتویەتی"ئایا ئەگەر باج لەسەر هاوڵاتیان زیاد بكەیت ئایا ئەگەر پێوەری زیرەك دابنێیت بۆ ئاو، هەوا بخوێنیتەوە بە ئاوو پارەكەی لە هاوڵاتیان وەربگریت، ئایا ئەگەر پارەی كارەبا زیاد بكەیت، ئایا ئەگەر پارەی خاڵە گومرگییەكان زیاد بكەیت و ئەو پارەیە بچێتەوە سەر شتومەك و كاڵاكان و بازرگانەكان لەهاوڵاتیانی بسەننەوە، ئایا ئەمە دەستكەوتە؟ یاخود ئەمە بارگرانییەكی زۆرە بۆسەر هاوڵاتیان؟"\nكەمكردنەویە رۆتین بەشێك بو لە پەیامەكەی سەرۆكی حكومەت. شاسوار عەبدولواحید لەو بارەیەوە چەند نمونەیەكی هێناوەوتەوەو لە یەكێكیاندا وتویەتی"دیارە بەڕێزیان نازانن كە لە ئێستادا بۆ نمونە پارێزگار ئەگەر بیەوێت نوسراوێك بنێرێت بۆ ئەنجومەنی وەزیران دەبێت بینێرێت بۆ وەزارەتی ناوخۆ و دواتر بۆ دیوانی سەرۆكایەتی ئەنجومەنی وەزیران."\nخاڵێكی دیكەی نێو پەیامەكەی سەرۆكی حكومەت ئەوەیە كە لەڕێگەی دابینكردنی گازەوە توانراوە كارەبا باش بكرێت. شاسوار لەوبارەیەوە وتویەتی"تەنها لەمانگی 11دا كە وەك نمونە بیهێنینەوە ئەوا تێكڕای پێدانی كارەبا 13 سەعات بوە، چونكە لەهەمو مانگەكەدا 390 سەعات كارەبا دراوە بە هاوڵاتیان. ئایا ئەگەر تۆ رۆژانە 11 سەعات كارەبا نەدەیت بە هاوڵاتیان، ئەوە دەستكەوتە یاخود شكستە؟"\nسەبارەت بەو خاڵەی كە لەپەیامەكەی سەرۆكی حكومەتدا هاتوەو باس لەوە دەكات كە لەئێستادا نەوتی كەركوك لەگەڵ هەرێم بەهاوبەشی هەناردە دەكرێت. سەرۆكی جوڵانەوەی نەوەی نوێ وتویەتی"ئایا ئەگەر نەوتی كەركوك بەهاوبەشی هەناردە دەكرێت، ئەی پارەكەی كواو داهاتەكەی بۆ كێیە؟ تا ئێستا هاوڵاتیان سێ موچەی ئەمساڵیان وەرنەگرتوە. بۆیە پرسیارەكە ئەوەیە كە ئەوە چ سودێكی تێدایە بۆ هاوڵاتیان."\nهەروەها سەرۆكی جوڵانەوەی نەوەی نوێ تیشكی خستۆتە سەر ئەو خاڵەی كە باس لە دابینكردنی بودجە بۆ رێگاوبانەكان دەكات و وتویەتی"رەنگە زۆر كەس باوەڕنەكات؛ دەزانن ژمارەی ئەو كیلۆمەترانەی رێگاوبانی تازە كە دروستكراوە لەم كابینە نوێیەدا چەندە؟ سفر."\nسەرۆكی جوڵانەوەی نەوەی نوێ سەبارەت بە وەبەرهێنان وتویەتی"دیارە كە نازانن ساڵی 2019 لە شارێكی وەكو سلێمانی تەنها 13 مۆڵەتی وەبەرهێنان دراوە، لەكاتێكدا كە ساڵی تر هەبوە 40 بۆ 50 مۆڵەت دراوە. لەهەولێرو دهۆكیش بەهەمان شێوە رێژەی وەبەرهێنان كەمبۆتەوە."\nشاسوار عەبدولواحید، گومانی هەیە لەوەی كە هەنگاوی باش لە پڕۆسەی یەكخستنەوەی هێزەكانی پێشمەرگەدا نرابێت و رێگری لە "مەكتەب سیاسییەكی حزبێكی دەسەڵاتدار لە یەكێك لە بازگەكان بۆ چونە ناو شاری هەولێر" لەسەردەمی ئەم كابینەیەی حكومەتدا، بە بەڵگەی بەردەوامی "دو ئیدارەیی و دو هێزی پێشمەرگە" ناو دەباتگ.\nسەبارەت بە ئازادی رۆژنامەگەریش لەسەردەمی ئەم كابینەیەدا شاسوار عەبدولواحید وتویەتی"تەنها لەسەردەمی ئەم كابینەیەدا چەندین رۆژنامەنوس خراونەتە زیندانەوەو كار بە یاسای رۆژنامەنوسی ناكرێت. ئایا ئەمە شكستە یاخود دەستكەوتە؟"\nسەرۆكی جوڵانەوەی نەوەی نوێ رەخنەی لەوەش گرتوە كە چەند خاڵێكی گرنگ لە پەیامەكەی سەرۆكی حكومەتدا بەهیچ شێوەیەك باس نەكراون لەوانە دابەشنەكردنی نەوتی سپییە بەسەر ماڵاندا بەم وەرزی زستانەو هەروەها زیادبونی بۆردومانی خاڵە سنورییەكان و باس نەكردنی چۆنیەتی دانەوەی موچە پاشەكەوتكراوەكانی موچەخۆران.\nلەبەشێكی دیكەی پەیامەكەیدا شاسوار عەبدولواحید باسی لەو كارانە كردوە كە ئەگەر حكومەت بەدەستان ئەمان بونایە، ئەنجامیان دەدان لەوانەی ئاشكراكردنی داهات و خەرجییەكان و ناردنی بودجە بو بۆ پەرلەمان و چاكسازی لە سیتسمی پەروەردەو خوێندنی باڵاو دروستكردنی دەیان پڕۆژەی نیشتەجێبون بۆ هاوڵاتیانی كەمدەرامەت و چەند خاڵێكی دیكەش.\nلەكۆتاییشدا وتویەتی"قسه‌ی ده‌سه‌ڵاتداران هیچ به‌هایه‌كی نییه كاتێك له‌سه‌ر ئه‌رزی واقیع گۆڕانكاری نه‌بینرێت و گیرفانی هاوڵاتییان و خزمه‌تگوزاری وه‌ك پێشوتر خراپ بێت. پێوەر، بۆ باشی و خراپی حكومەتێك لەهەمو دنیادا خزمەتگوزارییەو وەڵامی هاوڵاتیانە نەك قسەی بەردەم شاشەكان."


پەیامی دەفتەری سیاسیی حیزبی دێموكراتی كوردستانی ئێران بە بۆنەی رۆژی شەهیدانی كوردستان\nزایینی: ٠٦-٠٤-٢٠١٢ - هەتاوی: ١٣٩١/٠١/١٨ - ١٢:٠١ تاران قه‌باره‌ی فۆنت:\nئەمڕۆ، 10ی خاكەلێوە، لێرە كۆ بووینەتەوە تا رێز لە رۆژی شەهیدانی كوردستان بگرین و یادی كەسایەتیی هەڵكەوتوو و مێژوویی نەتەوەكەمان بكەینەوە. یادی ڕۆڵ و نەقشی ئەو رێبەرە بێ‌وێنەیەی مێژووی هاوچەرخی كورد بۆ هەتاهەتایە وەك ئەستێرەیەكی پرشنگدار لە ئاسمانی پڕهیوای كوردستاندا هەر دەم دیار و گەشاوە دەبێ.\nقازی محەممەد رۆڵەی هەڵكەوتووی كورد بە هەڵكردنی بڵێسەی ئاگری خەبات، مێژوویەكی داڕشت كە دوای زیاتر لە شەش دەیە خەبات هێشتا رێنوێن و چرای خەباتی شۆڕش و بەرخۆدانی بزوتنەوەیەكی مافویست و حەقداری گەلە بەشخوراوەكەیەتی. ئێستا بیری نەتەوەخوازی و مافپەروەری ئێلهام لە وتە و بیرۆكەكانی و كەسایەتی و هەڵسوكەوتی ئەو رێبەرە وەردەگرن. یانی دەتوانین بە شانازییەوە بڵێین قوتابخانەی پێشەوای كورد وەجاغ كوێر نیە و حیزبەكەی قازی محەممەد لە ساڵیادی 65 ساڵەی شەهیدكرانی، كوورەی خەباتی سیاسی و مەدەنی هەروا گەرموگوڕ راگرتووە.\nسەردەمی خەباتی گەلی كورد لەو ساتە وەختەدا بەرەبەری رزگاریی گەلانی بندەست و رزگاری لە چنگ فاشیزم و كۆتایی شەڕی دووهەمی جیهانی بوو. بۆیە وردبینیی ئەو رێبەرە زیرەك و وشیارە پاش لێكدانەوەی ورد لەو هەلومەرجە كەڵك وەردەگرێ و بە هۆی ئەو نفووزە كۆمەڵایەتی و سیاسی و خۆشەویستییەی كە لە نێو خەڵكدا هەیبووە، حیزبێكی سیاسی و مۆدێرن پێك دێنێ و لە ماوەیەكی یەكجار زۆر كەمدا ناوچەی موكریان دەكا بە لانكەی شۆڕش و بەرخۆدان دژی رێژیمی شۆڤینیست پەروەری پەهلەوی. ئەو حەرەكەتە نەتەوەییەی رێبەری كاریزمای كورد زەندەقی حاكمانی دیكتاتۆری تارانی برد و كۆشكی دیكتاتۆرییەتی هەژاند و ئەوانیان لە خەوی غەفڵەت وشیار كردەوە كە گەلی كورد هەروا زیندوو و لە سەر پێ و حەقخوازە و تەسلیم بوون قەبوڵ ناكا و تا گەیشتن بە ئامانجەكانی خۆی كە رزگاریی نەتەوەیی و رزگاریی ئاو و خاكەكەیەتی دەست لە خەبات هەڵناگرێ و بۆ گەیشتن بەو ئامانجەش ئامادەیە نرخەكەی بدات و باشترین رۆڵەكانی خۆی پێشكەش بەم بارەگایە بكات. هەر لەو ساتەوە بناغەی فەرهەنگی بەرخۆدان و شوناسی نەتەوەیی دانرا و ئەو چەمكانە تا ئەم كاتەش وەك چرای رێگای رۆڵەكانی كورد تەنگی بە زۆرداران هەڵچنیەوە و نەیهێشتووە سەرینی خاترجەمی لە ژێر سەریان بنێن.\nریژیمی كۆنەپەرەستی بنەماڵەی پەهلەوی لە ساڵی 1324 تا ساڵی 1357 كە كۆتایی بە رێژیمە نۆكەرسفەتەكەی هات هەمیشە ترسی لە كورد و پرسە رەواكەی بووە و هەردەم لە بیری پلان و تەرحی قرێژدا بوون.\nكاتێك لە ساڵی 1325 ئیتر پێشەوا بەو قەناعەتە گەیشت كە ناتوانێ پێش بە هێرشی داگیركەران و هاوپەیمانە مەنفەعەت تەڵەبەكانی بگرێ تێكۆشانێكی زۆری كرد بەڵكوو بتوانێ پێش رەشەكوژيی خەڵك بگرێ لەگەڵ ئەوەشدا كە رێژیم بەڵێنی پاراستنی گیانی پێدا بوو بەڵام بۆ خۆی لەو قەناعەتەدا نەبوو و دەیزانی كە دوژمن لەو گوزەشت ناكا و تەنانەت ئەوەشی دەزانی كە دەگیرێ و رەنگە لە دادگایەكی فەرمایشیدا مەحكووم بكرێ و تەنانەت گیانیشی بەخت بكا. بەڵام دیسان بۆ پارێزگاری لە خاك و خەڵكەكەی و بۆ وەفاداری بەو سوێندەی كە لە رۆژی راگەیاندنی كۆماری كوردستاندا بە ئامادەبوونی هەزاران كەس خواردبووی، كە تا ئاخر ساتەكانی ژیانی، خەڵكی كورد بە تەنیا جێ ناهێڵێ، لەگەڵ ئەوەشدا كە پێشنیاری زۆریان پێكرد كە گیانی خۆی رزگار بكات بەڵام ئەو هەموو پێشنیارەكانی رەد كردەوە و لە مەهاباد مایەوە و هەموو مەسئوولییەتەكانی گرتە ئەستۆی خۆی تا بەو شێوەیە پێش بە ماشینی كوشتاری رێژیمی پەهلەوی بگرێ و گیانی فیدای خەڵكەكەی كرد و بەڵێن و سۆزی خۆی بەجێ گەیاند.\nدوژمن لە دادگایەكی فەرمایشیدا پێشەوا و دوو هاوڕێی بەوەفای، شەهیدان ئەبولقاسمی سەدری قازی و محەممەد حسێن سەیفی قازی بە ئیعدام مەحكووم كرد و لە رۆژی 10ی خاكەلێوەی ساڵی 1326 لە چوارچرای شاری مەهاباد هەر لەو شوێنەی كە لە لایەن پێشەواوە كۆماری كوردستان راگەیێندرا و سوێندی وەفاداری بە ئاو و خاك و خەڵكى خوارد بە دەستی تاریكپەرەستان لە سێدارە دران و شەهید كران و بەڵێنی خۆی بە جێ گەیاند و خۆیان كردە سپەری بەڵای گەلەكەیان.\nدیارە ئەو رەوەندە لە ئێعدام بنەماڵەی فەیزوڵڵابەگیشی گرتەوە و كۆمەڵێك لە تێكۆشەرانی ئەو بنەماڵە سەربەرزە كە نەقش و رۆڵێكی بەرچاویان لە بەرێوەبەریی كاروباری كۆماردا هەبووە لە سێدارە دران، هەر بۆیە بە پێویستی دەزانم یادیان بەرز راگرین و یادی ئەوان هەردەم لە بیری ئێمەی رێبوارانی رێگاكەیان زیندووە. بۆیە حیزبی پێشەوا وەك حیزبێكی پێشڕەو و شۆڕشگێڕ و خەباتكار لە ریزی پێشەوەی خەباتی نەتەوەییدایە، پەند و ئەندەرزەكانی سەرۆك كۆماری خۆیان كردۆتە ئاوێنەی خەبات، لەو كاتەوە تا ئێستا كۆڵیان نەداوە و لێبڕاوانە لە خەبات بەردەوامن و بە پشتیوانیی هێزی لەبڕاننەهاتووی گەل رێبازی پێشەوا و هەموو شەهیدانی كوردستانیان درێژە دا و رێژیمی قاتڵی پێشەوایان لە گۆڕ نا، هەر چەند بە لە گۆڕنانی ئەو رێژیمەش گەلەكەی بە ویستە رەواكانیان نەگەیشتن بەڵام لەگەڵ جێگرەوەی رێژیمی پەهلەویش كە كۆماری جەهلی ویلایەتی فەقیهی ئیسلامییە، خەباتیان درێژە پێداوە و هەزاران رۆڵەی كورد گیانی خۆیان بەختی ئاوات و ئامانجەكانی گەلەكەیان كردووە، لە ناو ئەو رۆڵە فیداكارانە و ئەو شەهیدانەشدا دەیان رێبەر و سەركردەی حیزبەكەی پێشەوا وەكوو دوكتور عەبدولڕەحمان قاسملوو و دوكتور محەممەد سادق شەرەفكەندی هەن كە لەو رێبازەدا گیانی خۆیان فیدای ئارمانجەكانی گەل كردووە. بۆیە كە چاو لە دیرۆكی خەباتی پڕسەروەریی حیزبی دێموكراتی كوردستانی ئێران دەكەین زۆر بە جوانی روون دەبێتەوە قوتابییانی رێباز و مەكتەبی پێشەوای رێبەر و سەركردەی سەدەی بیستی گەلەكەمان بە باشی هەست بە بەرپرسیاریەتی دەكەن و ئەركە نەتەوەییەكانیان بە جوانی بەڕێوە دەبەن، بە چەشنێك كە ئیتر دروشمی دێموكراسی و ئازادیخوازی بۆتە دروشمی تاك تاكی خەڵكی ئێران و دروشمی ئازادیی گەلان و خواستی نەتەوەیی بۆتە خواستێكی رەوا كە جاران نەك بە ناڕەوا سەیر دەكرا بەڵكوو بە چاوێكی خائینانە و خیانەت بە وڵات سەیریان دەكردی. بەڵام بە رێنوێنی و نەسیحەتی سەرۆك كۆماری شەهید و لێزانی حیزبەكەی ئەو رێبەرە هەموو ئەو داخوازییانە ئەمڕۆ بوونەتە خواستی رەوا بۆ هەموو گەلانی ناوچە و بە تایبەتی بۆ گەلانی ئێران، ئەگەر هەر بەو شێوەیە بەردەوام بێت كە مێژوو ناگەڕێتەوە بۆ دواوە بەڵكوو بەرەو پێش دەڕوا، زۆر ناخایەنێت كە هەموو ئەو ویستە حەقخوازانە بە شێوەی رەسمی دەبن بە یاسا، زوڵم و زۆرداری لە ناوچەكەدا و بەتایبەت لەو وڵاتانەی كە كوردستان بە سەریاندا دابەش كراوە كۆتایی دێت و ئامانجەكانی ئەو هەموو شەهیدە سەربەرزانە بەتایبەت شەهید و سەمبولی نەتەوەیی گەلی كورد، پێشەوا قازی محەممەد بە ئاكام دەگات و ئەو جار رێبوارانی ئەوان دەچنە سەر گڵكۆیان و تاجەگوڵینەی سەربەرزی و سەركەوتن دادەنێن.\nخەڵكی بە شەرەفی كوردستان!\nرێژیمی كۆماری ئیسلامی، دوژمنی ئازادی و مرۆڤایەتی بە درێژایی مێژووی خۆی بەو رادەیە تەریك و لە ئینزوا نەبووە، فشارە نێودەوڵەتییەكان لەمەڕ پڕۆژە ئەتۆمییەكەی چڕ بۆتەوە كە خەریكی ساختی بۆمبی ئەتۆمییە تا بەو شێوەیە دونیای پێ بترسێنێ و خۆی بپارێزێ. هەروەها فشاری دونیای دەرەوە لە پێوەندی لەگەڵ پێشێلكردنی مافی مرۆڤ و پێشێلكردنی یاسا و رێساكانی جیهانی و پشتیوانی لە تیرۆر، تەنگی بەو رێژیمە هەڵچنیوە و لە نێوخۆشیدا بە تەواوی پایگای سیاسی و كۆمەڵایەتی داتەپیوە و نفووزی جەماوەری خۆی لە دەست داوە تەنانەت هەڵبژاردنە فەرمایشی و تەشریفاتییەكانیش ناتوانێ پێش بە بیرتیژیی خەڵكی وەزاڵەهاتووی ئێران و بە تایبەتی گەلانی بەشخوراو بگرێ و بە تەواوی پشتیان لە رێژیم كردووە، تەنیا چاوەروانی ئەو رۆژە دەكەن كە لە كات و ساتی خۆیدا تاج و تەختی ئەو رێژیمەش وەكوو رێژیمی پاشایەتی تێكەوە پێچن و فڕێی بدەنە زبڵدانی مێژوو. بۆ گەیشتن بەو مەبەستەش یەكپارچەیی گەلانی ئێران رۆڵی سەرەكی دەگێرێ لە ئێرانی داهاتوودا، چوونكە ئەگەر گەلانی ئێران یەكگرتوو بن، دەتوانن سیستمی سیاسیی داهاتوو لە ئێراندا ئاڵوگۆڕی قووڵ و چارەنووسسازی تێدا پێك بێنن و ئیتر كۆیلەتی و بندەستی بۆ هەتا هەتایە لە كۆڵ خۆیان بكەنەوە و رزگاری و بەختەوەری بە دەست بێنن. هەر بۆیە ئێمە بە گەشبینییەوە لە داهاتووی ئێران دەڕوانین، ئەگەر چاو لە كورد بەگشتی بكەین، باشووری كوردستان سەركەوتنێكی بەرچاوی بۆ خۆی مسۆگەر كردووە و بۆ تەسبیتكردنی ئەو دەستكەوتانە لە هەوڵ و تێكۆشانی بەرچاودان. كورد لە عێراقدا لە زۆر قۆناغ رۆڵی یەكلاكەرەوە دەبینێ هەر چەند لەگەڵ حكوومەتی ناوەند تووشی كێشە و گیروگرفتی زۆر دەبن، بەڵام لە هەر حاڵێكدا مەسەلەكە بۆ دواوە ناگەڕێتەوە. لە رۆژئاوای كوردستان بە هۆی ئەوەی گڵۆڵەی بەختی دیكتاتورییەتی بنەماڵەی ئەسەد كەوتووە، مەسەلەی كورد لە بەرەوپێشچووندایە و چاوەڕوان دەكرێ دوای رووخانی ئەو رێژیمە بۆ گەلەكەمان لەو بەشە دەستكەوتی بەرچاو وەدی بێت.\nلە باكووری كوردستان پاش چەندین ساڵ خەباتی سیاسی و چەكداری ئیتر مەسەلەی كورد لە رۆژەڤی سیاسەتی دەوڵەتمەردانی توركدایە. حەرەكەتی بەرچاوی پیرۆزكردنی سەری ساڵی تازەی كوردی لە لایەن لایەنە سیاسیيەكانی كوردەوە، هێندەی دیكە مەسەلەكەی بردە پێش، ئەگەر هیچ شتەكی لە ناكاو و كتوپڕ و ناوچەیی نەیەتە پێش و باڵی چەكداری ئەو بزووتنەوەیەش هێندێك پێداچوونەوە بە هەڵوێستی خۆیاندا بكەن تەخمینی ئەوە لێ دەدرێ كە ئاڵوگۆڕ لە سیاسەتی توركیەدا بێتە پێش و لەگەڵ لایەنی سیاسی و قانوونی نێوخۆی بكەوێتە دیالۆگ و بەو شێوەیە پرسی كورد بەرەو چارەسەرییەكی مومكین ببەن.\nسڵاو لە بنەماڵەی بەڕێزی شەهیدانی كوردستان\nسڵاو لە گیانی پاكی پێشەوای شەهید و هاوڕێیانی\nسڵاو لە گەلی قارەمانی كورد، پشتیوانی هەردەمی حیزبی دێموكراتی كوردستانی ئێران\nسڵاو لە هیزی پێشمەرگە، خەباتكاری گەلی كورد\n10ی خاكەلێوەی 1391 ی هەتاوی


سه‌رۆکی پـێشـووتری ئه‌مه‌ریکا بێڵ کلنتن سه‌ردانی کۆریای باکور ده‌کات\nی مانگی هه‌شـت ٠٤, ٢٠٠٩\nسه‌رۆکی پـێشـووتری ئه‌مه‌ریکا بێڵ کلنتن له پـیۆنگیانگی پایته‌ختی کۆریای باکوره به مه‌به‌سـتی هه‌وڵـدان بۆ ئازادکردنی دوو ڕۆژنامه‌وانی ئه‌مه‌ریکی که له‌و وڵاته‌دا ده‌سـتگیرکراون.\nکه‌ناڵه‌کانی ته‌له‌فیزیۆن به‌ڕێز کلنتنیان نیشـان دا له‌و ده‌مه‌ی ڕۆژی سێشه‌ممه له فڕۆکه‌خانه‌ی پـیـۆنگیانگ له لایه‌ن جێـگری سه‌رۆکی په‌رله‌مان و سه‌رۆکی ده‌سـته‌ی وتووێـژکاری ناوه‌کی کیم کای کوان پـێشـوازی لێـکرا. هه‌روه‌ها کچێـکی نه‌وجه‌وانیش چه‌پـکه گوڵێـکی پـێشـکه‌ش کرد.\nبه‌ڕێوه‌به‌رایه‌تی سه‌رۆک ئۆباماش له‌و باره‌یه‌وه ڕاگه‌یاندنێـکی بڵاوکرده‌وه و تیایدا ده‌ڵێت ئه‌وان هیچ لێدوانێـک له‌سه‌ر ئه‌م سه‌ردانه‌ی به‌ڕێز کلنتندا نادن. ده‌شڵێن ئه‌مه ته‌نها هه‌وڵێـکی به‌ڕێز کلنتن خۆیه‌تی بۆ ئازادکردنی ئه‌و دوو ڕۆژنامه‌وانه.\nجێی ئاماژه پـێـکردنه هه‌ردوو ڕۆژنامه‌وان ئیونا لی و لۆرا لینگ له مانگی سـێـیه‌وه ده‌سـتگیرکراون به تۆمه‌تی ئه‌وه‌ی به شـێوه‌یه‌کی نایاسایی له سـنووری چینه‌وه خۆیان کردووه به ناو کۆریای باکوردا. ئیونا و لۆرا سه‌رقاڵی ئاماده‌کردنی ڕاپـۆرتێـک بوون له‌سه‌ر په‌نابه‌رانی خه‌ڵـکی کۆریای باکور له چین له نزیـک سـنووره‌کانی کۆریای باکور.\nمانگی شه‌ش دادگایه‌کی کۆریای باکور ئیونا لی و لۆرا لینگ به 12 سـاڵ زیندانی له‌گه‌ڵ کاری سه‌خت حوکم دا.


ئەمجارەیان لە ئیسفەهان پەتی سێدارە بۆ کورد هەڵخراوە - كۆمه‌ڵه‌ی مافی مرۆڤی کوردستان\nئەمجارەیان لە ئیسفەهان پەتی سێدارە بۆ کورد هەڵخراوە\nڕۆژی ۲٤ی ڕەزبەری ۱۳۹۷ی هەتاوی لە گرتوخانەی ناوەندی ئیسفەهان هاووڵاتێیکی کورد بەناوی “مەولود شاحوسەینی” لە سێدارە درا.\nبە پێی هەواڵ مەولود شاحوسەینی خەڵکی دیواندەرە و ۲۹ ساڵ تەمەن بە تۆمەتی بازەرگانی بە مادەهۆشبەرەکان لە ساڵی ۱۳۹۳ وە سزای ئێعدامی بۆ بڕابویەوە .\nناوبراو لە زیندانی نەجەف ئاوا ئیسفەهانەوە بۆ جێبەجێکردنی سزاکەی هەناردەی زیندانی ناوەندی ئیسفەهان کرابوو .\nهەرچەن بەپێی یاسای نوێی پەسەندکراوی مەجلیسی شورای ئیسلامی ئێران سزای ئێعدامی کەسانی پەیوەندیدار بە مادە هۆشبەرەکان لە سێدارەوە بۆ زیندان گۆڕدرابوو بەڵام تا ئیستا هاووڵاتیانی کورد لەو یاسایە بێبەش کراون و ئەمە دوویەمین کوردی ڕۆژهەڵاتە لە دوای دەرکردنی ئەو یاسایە ئێعدام دەکرێت !\n← پۆلیسی ئاڵمانیا / هاووڵاتێیکی کوردی دەستبەسەر کردوە و مەترسی دیپۆرتی لە سەرە\nخۆکوژی لە ڕۆژهەڵاتی کوردستان بەشێوەێیکی مەترسیدار لە پەرەسەندایە →


ئاگادارییەک لە وەزارەتی پەروەردەوە لەبارەی ئەنجامەکانەوە - Home4T\nالرئيسية / پەروەردە / ئاگادارییەک لە وەزارەتی پەروەردەوە لەبارەی ئەنجامەکانەوە\nئاگادارییەک لە وەزارەتی پەروەردەوە لەبارەی ئەنجامەکانەوە\nHalo Salman 7/19/2017 09:02:00 pm پەروەردە\nبەڕێوەبەری گشتیی ئەزموونەکان لە وەزارەتی پەروەردە لەڕێگەی تۆڕی میدیایی رووداوەوە بڵاوکردنەوەی ئەنجامەکانی پۆلی 12ی ئامادەیی لەلایەن چەند ماڵپەڕێکەوە رەتدەکاتەوە.\nسەرەتا بۆ وەرگرتنەوەی نمرەکان لەکاتی هاتنەوەدا\nلێرە وەری بگرنەوە.\nکەریم لەتیف، بەڕێوەبەری گشتیی ئەزموونەکان لە وەزارەتی پەروەردە رایگەیاند "دەمەوێ لەڕێگەی رووداو هەموو ئەو هەواڵ و دەنگۆیانە رەتبکەمەوە کە باس لە بڵاوکردنەوەی ئەنجامی پۆلی 12ی ئامادەیی دەکەن و سەرجەمی ئەو هەواڵانە ناڕاستن".\nئەوەش دوای ئەوە دێت، ئەمڕۆ ژمارەیەک ماڵپەڕی هەرێمی کوردستان هەواڵی راگەیاندنی ئەنجامەکانیان بڵاوکردەوە.\nبەڕێوەبەری گشتیی ئەزموونەکان دەڵێت، پێویستە قوتابی و خوێندکار نەکەوێتە ژێر کاریگەری "هەواڵی ناڕاستی هەموو پەیج و ماڵپەڕێک، کە ئامانجیان زیادکردنی ژمارەی سەردانکارانیانە، بۆیە لەگەڵ کۆتایی پرۆسەکە لە پەیجی وەزارەت ئەنجامەکان بڵاودەکرێتەوە و بە فەرمی رادەگەیێندرێت".\nلەبارەی وادەی راگەیاندنی ئەنجامەکان، کەریم لەتیف رایگەیاند، هێشتا کارەکان تەواو نەبوون، هەوڵدەدەن کۆتایی ئەم مانگە ئەنجامەکان رابگەیێنن.\nهەفتەی رابردوو، وەزیری پەروەردەی حکومەتی هەرێمی کوردستان لە سەردانێکیدا بۆ گەرمیان رایگەیاند، هەوڵدەدەن تاوەکو کۆتایی ئەم مانگە ئەنجامی پۆلی 12ی ئامادەیی رابگەیێنن.\nرۆژی 17-7-2017، وەزارەتی پەروەردەی هەرێمی کوردستان ئەنجامی تاقیکردنەوەکانی پۆلی 9ی بنەڕەتی راگەیاند.\n255 هەزار قوتابیی پۆلی نۆی بنەڕەتی و 12ـی ئامادەیی لە هەرێمی کوردستان بەشداری تاقیکردنەوەکانیان کردووە\nبەسوپاسەوە وەرگیراوە لە روداو


شاندێکی حکومەتی ئەفغانستان گەیشتووەتە ئیمارات بۆ دانوستاندن لەگەڵ تاڵیبان\nکاربەدەستانی ئەفغانستان دەڵێن تیمێکی حکومەتەکەیان لە ئەبو زەبی ئیماراتە بە مەبەستی دانوستاندن لەگەڵ نوێنەرانی بزوتنەوەی تاڵیبان، ئەمەش بە ئامانجی گەیشتن بە ڕێکەوتنێک بۆ کۆتایی‌هێنان بە شەڕی نێو وڵاتەکەیان.\nئۆفیسی سەرۆکایەتی ئەفغانستان لەسەر تویتەرەکەی نووسیویەتی" تیمی دانوستاندنکار بە سەرۆکایەتی عەبدولسەلام ڕەحیمی گەیشتووەتە ئەبو زەبی تاوەکو لە نزیکەوە دیالۆگ ئەنجام بدات لەگەڵ شاندی تاڵیبان وە ئامادەکاریبکرێت بۆ کۆبوونەوەی ڕووبەڕوو لە نێوان هەردوولادا."\nپاشان نووسیویەتی سەرۆکی شاندەکە لەگەڵ زەڵمای خەلیلزاد بەرپرسی تایبەتی ئەمەریکا بۆ بەدیهێنانی ئاشتی لە ئەفغانستان کۆبووەتەوە و هەروەها لەم هەفتەیە لەگەڵ تیمی ئیمارات و عەرەبستانی سعودیـیەش کۆدەبێتەوە.\nپـێشتر لە کۆتایی مانگی یازدە، ئەشرەف غەنی سەرۆکی ئەفغانستان ڕایگەیاند تیمێکی دانوستاندنکاری پـێکهێناوە کە پـێکهاتووە لە 12 کەس.\nوەزارەتی دەرەوەی ئەمەریکا ڕۆژی دووشەممە باسی لەم وتووێژانەی ئەبو زەبی کرد و گوتی لە چوارچێوەی ئەو هەوڵانەی ئەمەریکایە بۆ دیالۆگی نێوان لایەنە ناکۆکەکانی ئەفغانستان بە ئامانجی ڕاگرتنی شەڕ لە ئەفغانستاندا.\nلە لایەکی دیکە عومران خان سەرۆک وەزیری پاکستان لەسەر تویتەرەکەی نووسیویەتی"پاکستان یارمەتی داوە لە دیالۆگی نێوان تاڵیبان و ئەمەریکا لە ئەبو زەبی. با نزا بکەین بۆ ئەوەی ئەمە ببێتە مایەی بەدیهێنانی ئاشتی و کۆتایی‌هێنان بە نزیکەی 30 ساڵ لە مەینەتی خەڵکی ئەفغانستانی قارەمان. پاکستان هەرچی لە توانایدا بێت دەیکات بۆ بەرەوپـێشبردنی پـرۆسەی ئاشتی.\nجێی ئاماژەیە پاکستان و ئیمارات و عەرەبستانی سعودیـیە تەنیا سێ وڵات بوون دانیان نا بە حوکمڕانی تاڵیبان کاتێک لە ساڵی 1996 هاتە سەر دەسەڵات لە ئەفغانستان.